
			Bêrîtanista oli outoa seisoskella Pasilan asemalaiturilla odottamassa junaa. Osa hänestä tuntui nousevan liukuportaita asemahalliin, kulkevan suljettujen kahviloiden ohi ja astuvan länsipuolen lasiovista ulos Pasilanraitiolle. Hän oli tehnyt niin satoja kertoja. Ylittänyt Veturitien ja kävellyt muutaman sadan metrin matkan Pasilan poliisiasemalle. Mutta ei enää. Työ Helsingin poliisissa oli ohi. Haikeus oli päällimmäisenä tunteena.

			Keskustasta saapuva lähijuna pysähtyi raiteelle 10. Bêrîtan käveli sisään ja etsiytyi tyhjään välikköön. Hän istui kiinni ikkunaseinään pidellen laukkua sylissään. Mietti muutaman viikon takaista käyntiään keskusrikospoliisin päämajassa Jokiniemessä. Työhaastattelu ei ollut mennyt kovin hyvin. Siitä huolimatta hänet oli valittu henkirikosyksikköön rikostutkijaksi. Hänen pitäisi olla iloinen ja innostunut, mutta olo oli ristiriitainen. Hänen oli ollut pakko vaihtaa työpaikkaa. 

			Bêrîtanin mieli synkkeni. Auringon valo välkehti ohi vilistävien puiden ja rakennusten lomasta. Kaikki oli nyt hyvin, hän yritti vakuuttaa itselleen, mutta tunsi olevansa yksin päätöstensä ja vakuuttelujensa kanssa. Kunpa edes äiti olisi ollut hänen tukenaan. Äidin suhtautuminen ei auttanut ollenkaan, teki vain kaiken vaikeammaksi. Tämä oli elätellyt mielessään toiveita siitä, että Bêrîtan vaihtaisi alaa. Äidin lannistavat sanat kaikuivat yhä mielessä. Milloin lopetat tämän pelleilyn? Työsi on vaarallista. Mikset ole töissä jossain pizzeriassa tai hotellisiivoajana tai vaikka sairaanhoitajana kuten ne muutkin Hewlêristä tulleet tytöt? Bêrîtan oli jo 36-vuotias. Hän sai päättää omista asioistaan ihan itse. Milloin äiti tajuaisi sen?

			Malmilla Bêrîtan joutui vetämään jalkoja itseensä päin, jotta vastakkaiselle penkille asettuvan ison miehen polvet eivät koskettaisi häntä. Hän käänsi katseensa ikkunaan. Näki epäselvän heijastuksen mustista paksuista hiuksistaan lasissa. Ikkunan takana tiuhaan vaihtuvan maiseman katsominen rasitti silmiä. Hän sulki ne. Näki mielessään linnun, joka merkitsi kurdeille rauhaa ja turvallisuutta. Painajaisessa, johon hän oli aamulla herännyt, oli liidellyt kattohaikara juuri ennen kuin vuorten rinteet olivat syttyneet tuleen. Hän oli unessa pikkutyttö. Äiti juoksi pakoon pidellen häntä sylissään. Äiti kompastui kiviin, ja Bêrîtan lensi äidin sylistä kuivettuneen joen pohjalle. Hän saattoi melkein tuntea hiekkapölyn suussaan. Kun hän oli herännyt, sydän jyskytti rinnassa ja kylmä hiki peitti kasvoja kuin jokin inhottava kelmu.

			Bêrîtan avasi silmänsä. Hän ei halunnut ajatella painajaista, koska sen tunnelma oli niin ahdistava. Vastapäätä istuva mies tutkaili puhelimensa näyttöä. Bêrîtanin käsi hakeutui tunnustelemaan laukussa olevaa puhelinta. Hän oli aikeissa alkaa selaamaan otsikoita, mutta huomasi junan hiljentävän. Seuraava pysäkki olisi Tikkurila. Bêrîtan päästi irti puhelimesta. Äiti oli kertonut, että sisällissodan aikaan 90-luvulla haikarat lähtivät Hewlêristä eivätkä enää palanneet. Jotkut kurdivanhukset sanoivat, että haikaroiden lähtö toi sodan. Toiset taas olivat sitä mieltä, että sota sai haikarat lähtemään. Äiti oli ymmärtänyt, etteivät hekään voineet jäädä. He olivat jättäneet Irakin haikaroiden tavoin.

		

	
		
			ENSIMMÄINEN OSA
LOHIKÄÄRMENAINEN

		

	
		
			1. luku

			Sisälle keskusrikospoliisin tiloihin päästyään Bêrîtan kertoi vartijalle, kuka oli ja mitä varten oli tullut. Nainen lähti viemään häntä kohti henkirikosyksikköä. Bêrîtan ihmetteli, mistä kaikki taulut käytävillä olivat peräisin. Ilmastointi puhalsi kylmää kattoritilöiden takaa Bêrîtanin päähän. Vartijan poistuttua hän jäi odottamaan henkirikosyksikön sumennetun lasioven taakse, kunnes ovi aukesi. Oviaukossa hymyilevä keski-ikäinen nainen oli Bêrîtania lyhyempi ja hieman tanakka. Vaaleat hiukset olivat klassisen pixie-mallin mukaiset. Bêrîtan muisti hänet työhaastattelusta. Osaston päällikkö, rikosylikomisario Anna-Liisa Åström. Hiukset, huoliteltu meikki ja hyvin istuva virkapuku tekivät pomosta viehättävän näköisen.

			”Tervetuloa taloon. Seuraa minua, näytän sinulle työhuoneesi”, Anna-Liisa sanoi nyökäten Bêrîtanin mukaansa. 

			 Bêrîtan seurasi käsilaukustaan molemmin käsin kiinni pitäen Anna-Liisaa pienehköön toimistoon, jossa oli valkoinen sähköpöytä. Pöydän päällä oli kannettava tietokone latausjohtoineen, poliisin virkamerkki, matkapuhelin ja laturi. Työpöydän takana oli pyörällinen työtuoli. 

			”Täällä tuoksuu vielä Sonjalle”, Anna-Liisa sanoi vakavoituen. 

			”Sonjalle?” Bêrîtan kysyi, kun ei tiennyt mitä muutakaan olisi voinut sanoa. 

			”Niin. Sonja oli hyvä tutkija”, Anna-Liisa vastasi katse maassa.

			Bêrîtanin silmät suurenivat. ”Onko hän…” Bêrîtan ei voinut sanoa sitä ääneen. Se oli liian suuri sana ensimmäisen päivän aamuna, vaikka toisaalta henkirikosyksikkö saattoi olla aivan sopiva paikka sanoa se. 

			Anna-Liisa nosti nopeasti katseensa Bêrîtaniin. Ensin otsa rypistyi, mutta sitten hän puhkesi toistelemaan ei-sanaa niin kovalla äänellä, että Bêrîtan astui vaistomaisesti askelen taaksepäin. 

			”Hän voi hyvin. En tarkoittanut sitä”, Anna-Liisa sanoi heläyttäen ilmoille sellaisen naurun, että Bêrîtan tajusi itse olevansa aivan jäykkä, hyvä että hengitti. ”Olen vain harmissani, etten saanut pidettyä häntä täällä meidän osastollamme. Hän siirtyi tuohon naapuritaloon”, Anna-Liisa sanoi ja osoitti sormellaan huoneen seinää. Pyörähti sitten miettiväisen näköisenä ja osoitti toista seinää. ”No, Vantaan uudelle poliisiasemalle kuitenkin. Menen täällä sisällä aina suunnista sekaisin.”

			”Ai, ymmärsin vähän väärin”, Bêrîtan sanoi ja naurahti.

			He olivat hetken hiljaa. 

			”Mitäs vielä? Niin, sinun lähiesihenkilösi on Henry Sahlberg. Hän on rikoskomisario”, Anna-Liisa sanoi ja lisäsi: ”Jätän sinut hetkeksi, jotta voit asettua toimistoosi. Pidetään…” Anna-Liisa katsoi puhelintaan, ”puolen tunnin kuluttua tiimipalaveri, jossa tapaat Henryn ja toiset tutkijat. Tosin täällä on nyt aika vähän väkeä paikalla. Osa on vuosilomalla, pari sairauslomalla ja niin edelleen. Palaveri pidetään tuolla käytävän päässä, yksikön ulko-oven vieressä. Siinä lukee kokoustila.” 

			Anna-Liisan lähdettyä Bêrîtan istui tuolille ja nosti käsilaukun pöydälle. Hän kaivoi sieltä esiin ketjullisen virkamerkkikotelon ja alkoi sovittaa uutta virkamerkkiä siihen. Kuva kortissa olisi voinut olla parempi. Hän näytti siltä kuin olisi ollut pakotettu kuvaan tai että ei pitänyt kuvan ottajasta. Hän ripusti ketjun kaulaansa ja pyörähti tuolilla täyden kierroksen. 

			Bêrîtan oli lymyillyt toimistossaan palaverin alkuun saakka ja odotteli nyt toisia kokoustilassa. Katossa roikkui videotykki. Keskellä huonetta oli ovaalin muotoinen pöytä, jonka ympärillä oli kaksitoista käsinojallista tuolia. Seinän vierustoilla oli lisää tuoleja. Hän käveli huoneessa edestakaisin varoen istumasta vahingossa kenenkään paikalle.

			Ovi avautui. Sisään asteli pitkä mies yllään ruskeat väljät samettihousut ja valkoinen lyhythihainen kauluspaita. Mies nyökkäsi ja hymyili Bêrîtanille kohteliaasti. Harmaantuneet hiukset olivat päälaelta harvat. 

			”Markku Lahti”, hän sanoi, kun oli kävellyt Bêrîtanin viereen ja ojentanut suuren kouransa tälle.

			Bêrîtanin esitellessä itsensä hän huomasi miehen silmiä reunustavat rypyt ja otsan maksaläiskät. Markku tarttui lähimpään tuoliin ja istahti siihen. Ovelta kuului puhetta. Bêrîtan kääntyi katsomaan puheen suuntaan. Anna-Liisan perässä sisään tuli kahvimukit käsissään kaksi miestä ja yksi nainen, jonka suu kävi tiuhaan, mutta sulkeutui, kun nainen näki Bêrîtanin. 

			”Bêrîtan Hewlêrî, meidän uusi tulokas”, Anna-Liisa sanoi viitaten kädellään Bêrîtaniin.

			Kolme tutkijaa muodosti kättelyjonon ja kävi vuoron perään esittäytymässä Bêrîtanille. Henry. Kalju keskipituinen mies, jonka vihreät silmät ja aseistariisuva hymy saivat Bêrîtanin häkeltymään. Miehen kasvoissa oli jotain tuttua, vaikkei Bêrîtan ollut tavannut häntä koskaan. Hymytön vaalea poninhäntämies kertoi nimekseen Sami. Miehen teepaita kiristyi hauisten ympäriltä. Viimeisenä Bêrîtania kätteli kaulassa roikkuvan virkamerkin mukaan vanhempi rikoskonstaapeli, jolla oli lyhyet tummat hiukset ja arvoituksellinen katse. Hän skannasi Bêrîtania päästä varpaisiin eikä sanonut muuta kuin etunimensä, Jutta. 

			Kun muut olivat istuutuneet, Bêrîtan valitsi epävarmana paikkansa Jutan vierestä, vastapäätä Anna-Liisaa ja Henryä. 

			Anna-Liisa kohotti otsaansa aloittamisen merkiksi ja loi katseen pöydän ympärillä istuviin rikostutkijoihin. Hän oli aikeissa sanoa jotain, mutta puhelimen värinä keskeytti aikomuksen. Anna-Liisa veti taskusta puhelimen ja katsoi sitä alahuuli mutrussa.

			”Ohoh, Jukka soittaa”, hän sanoi itsekseen, nousi tuolista ja käveli ulos huoneesta.

			”Jukka on KRP:n apulaispäällikkö”, Markku sanoi Bêrîtanille.

			”Jukka ei yleensä soittele”, Henry hymähti. 

			”Ehkä hän on kuullut, että täällä on uusi rikoskonstaapeli ja haluaa välittää onnentoivotukset tehtävään”, Jutta ehdotti katsahtaen Bêrîtania virnuillen.

			”Ja kohta sisäministeri kävelee sisään kakun ja laulukuoron kanssa”, Bêrîtan sanoi saaden toiset nauramaan.

			”Hyvä, että sinulla on huumorintajua. Ilman sitä täällä ei pärjää”, Henry sanoi.

			”Sinun puheessasi ei kuulu minkäänlainen aksentti. Oletko syntynyt Suomessa?” Jutta kysyi.

			”Ai? Itse asiassa en.” 

			Kukaan ei kysynyt, missä Bêrîtan oli syntynyt eikä Bêrîtan nähnyt tarpeelliseksi kertoa, että oli syntynyt Irakissa ja muuttanut Suomeen 6-vuotiaana. Ei hänkään odottanut muiden kertovan, missä nämä olivat syntyneet. 

			”Mihinkäs se nyt jäi?” Markku ärähti ja katsoi puhelintaan, ”olisi pirusti hommia.”

			”Sama täällä”, Sami sanoi hymähtäen.

			”Töitä täällä kyllä riittää”, Jutta sanoi kääntyen Bêrîtaniin päin, ”kuulin, että työskentelit aiemmin Helsingin poliisissa. Olitko kentällä vai?”

			Bêrîtan pudisti päätään. ”Olin vaativassa rikostutkinnassa.” 

			Jutta hörppäsi kahvia reagoimatta Bêrîtanin vastaukseen. Yksikön päällikkö käveli takaisin huoneeseen huolestuneen näköisenä. Hän istui tuolille, kumartui eteenpäin kyynärpäiden varassa ja liitti sormenpäät yhteen.

			”Mitäpä sitä kiertelemään, sanon sen suoraan. Pihlajavedeltä on löytynyt taas ruumiita”, hän huokaisi. Bêrîtan saattoi tuntea ilmapiirin sähköistyvän. 

			Anna-Liisan vieressä istuvan Henryn kasvoilta katosi leppoisuus, joka niillä oli karehtinut. Kuin mielenmaiseman olisi täyttänyt hetkessä mustat pilvet. 

			”Vanhuksiako?” Jutta kysyi pidellen kämmeniään kahvimukinsa ympärillä.

			”Ei kaiketi”, Anna-Liisa sanoi ja pudisti päätään rypyt otsalla, ”mutta jotenkin vaikea uskoa, että noin pienestä kylästä löytyneet ruumiit eivät liittyisi mitenkään hoivakodin tuhopolttoon.”

			Henry nousi niin äkisti pystyyn, että tuoli, jolla hän oli istunut kaatui kolisten. ”Totta kai liittyy! Koko tuhopolttotutkinta voidaan sitten vetää pöntöstä alas ja minut voi vaikka hirttää, jos joku haluaa.” Sen sanottuaan hän häipyi kokoushuoneesta.

			Anna-Liisa katsoi suu auki Henryn perään. ”Mikäs hänelle tuli?” hän kysyi kääntyen tutkijoihin päin.

			Markku piirteli kynällä edessään olevaan paperiin viivoja samalla kun vastasi katse paperissa: ”Eihän siinä tuhopolttotutkinnassa mennyt kuin 11 kuukautta, yöunet ja joiltain meni näköjään hermotkin.” 

			Bêrîtan tiesi hyvin, mistä tuhopoltosta puhuttiin. Pihlajavedellä oli palanut edellisvuoden juhannuksena Rekola-säätiön omistama, entinen kunnalliskoti Rekola, joka oli kunnostettu hoivakodiksi 90-luvulla. Tulipalossa kuoli 30 vanhusta ja sairaanhoitaja Saara Mäkinen, jonka uskottiin polttaneen hoivakodin. 

			”Kävihän se kierroksilla koko kevään. Halusi saada tutkinnan valmiiksi ja unohtaa koko jutun”, Jutta sanoi. 

			”Ja nyt se siis pelkää, että tutkintaa täytyy arvioida uudelleen näiden murhien vuoksi”, Anna-Liisa totesi ja nyökkäsi ja lisäsi irvistäen, ”niin kuin varmaan täytyykin.”

			”Odotellaanko me Henryä tässä vai puhutaanko nyt niistä murhista? Olisi muutakin tekemistä tänään”, Markku sanoi laskien kynän kädestään paperin päälle. 

			Anna-Liisa vilkaisi kokoushuoneen auki jääneen oven suuntaan ja katsoi sitten Henryn pöydälle jättämää kahvimukia. ”Antaa hänen rauhoittua. Minulla on hyvin niukasti tietoa, jonka voin kertoa hänelle erikseen. Kaksi ruumista löytyi tänä aamuna maastoetsintöjen yhteydessä. Ne olivat toisiinsa kiinni teipattuina puolentoista metrin syvyyteen kaivetussa arkussa.”

			Se, mitä Anna-Liisa kertoi, toi mukanaan puoli minuuttia kestävän hiljaisuuden. 

			”Olivatko vainajat siis arkussa?” Jutta kysyi.

			”Niin Jukka sanoi”, Anna-Liisa vastasi. ”Poliisikoiran merkkaamasta paikasta löytyi ruumisarkku, jossa vainajat olivat.”

			”Sellaiseen tarvitsee jo hemmetinmoisen kuopan”, Markku sanoi ja jatkoi: ”Miksi siellä muuten tehtiin maastoetsintöjä?”

			”En tiedä muuta kuin sen, että etsinnät liittyivät johonkin katoamistapaukseen”, Anna-Liisa vastasi. 

			”Miten tämä voisi liittyä hoivakodin tuhopolttoon?” Jutta kysyi nojautuen taaksepäin tuolissa. 

			”Sitä ei vielä tiedetä, mutta meidän täytyy selvittää asia. Jukka lupasi Sisä-Suomen poliisipäällikölle, että olemme mukana tutkinnassa. Se tarkoittaa sitä, että kaksi teistä lähtee tästä palaverista suoraan Pihlajavedelle.”

			Anna-Liisan sanat synnyttivät pienen puheensorinan, jonka hän keskeytti ennen kuin se ehti kasvaa. ”Henry oli taktisena tutkinnanjohtajana tuhopolttotutkinnassa. Hän saa jatkaa tutkintaa samassa roolissa tässä uudessa tutkinnassa.” Anna-Liisa vilkaisi nopeasti Markkua ja Juttaa ja lisäsi: ”Kai hänestä on siihen? Onko hän työkykyinen?”

			”Kyllä se on. Päästelee vain vähän höyryjä ulos”, Markku sanoi huitaisten kädellään sen merkiksi, että Henryn käytöksessä ei ollut mitään ihmeellistä.

			”Onhan se ennenkin saanut raivokohtauksia eikä siitä ole seurannut mitään sen kummempaa. Työt ovat hoituneet”, Jutta vakuutti. 

			Bêrîtania alkoi huolettaa, millainen esihenkilö Henry mahtoi olla. Raivosiko tämä alaisilleen vai esimerkiksi printterille? 

			”Miksi me emme muuten tiedä, että siellä on tehty maastoetsintöjä ja että siellä on ollut kateissa kaksi ihmistä?” Sami kysyi pöydän päästä. 

			”Sitä täytyy kysyä Keuruun poliisilta”, Anna-Liisa sanoi käsiään levitellen.

			”Minä voisin lähteä Pihlajavedelle Henryn kanssa”, Markku sanoi ja naputti kynän päällä pöydän pintaa.

			”Sinähän sanoit juuri, että sinulla on muutakin tekemistä”, Anna-Liisa huudahti. ”Sitä paitsi, jäät vuoden vaihteessa eläkkeelle ja voit sitten omistautua ravunpyynnille. Tämä tutkinta voi kestää kauan. Parempi, että tutkintaan tulee heti alusta joku muu.”

			”Marjako?” Markku kysyi lannistuneen oloisena.

			Anna-Liisa osoitti sormellaan tyhjää tuolia Markun vieressä. ”Näetkö päätutkijaa pöydässä? Pihlajavedelle täytyy lähteä heti.” 

			”Koska Marja on lomalla, tähän ei jää paljon vaihtoehtoja”, Jutta sanoi hymyillen viitaten ilmeisesti itseensä.

			”Onhan tässä vaihtoehtoja. Anteeksi vain Jutta, mutta minä haluan, että Bêrîtan lähtee Henryn mukaan”, Anna-Liisa sanoi luoden Juttaan pahoittelevan katseen.

			Bêrîtan säpsähti kuullessaan nimensä. Tyrmistynyt hiljaisuus laskeutui huoneeseen ja teki ilman paksuksi. Bêrîtan tunsi olonsa vaivaantuneeksi. 

			”Eikö olisi parempi, että joku kokeneempi…” hän yritti, mutta pomo nosti etusormen ilmaan. 

			”Minä päätin juuri, että sinä lähdet Pihlajavedelle Henryn mukaan. Se on varsin sopivaa perehdytystä henkirikosyksikön työhön.”

			Bêrîtan katsoi päällikköä ja nyökkäsi. Hän vilkaisi Juttaa ja Markkua, mutta kumpikin tuijotti pöytää. Bêrîtanin sisällä myllersi. Hän ajatteli lampaiden pehmeää villaa putoilemassa Pohjois-Irakin maaseudun pölyiseen maahan. Ajattele lampaitten keritsemistä, äiti oli sanonut, kun Bêrîtan oli kuullut lapsena Saddam Husseinista. Se rauhoittaa. 

		

	
		
			2. luku

			Henry istui työpöytänsä takana toimistotuolissa kädet puuskassa. Hänen päässään soi Vivaldin talvi, josta hän oli tehnyt nuorena oman sovituksen pianolle ja soitellut sitä niin paljon, että se soi hänen mielessään edelleen, yli 20 vuotta myöhemmin. Se soi mielessä usein tunnekuohujen yhteydessä. 

			Oliko hän tehnyt virheitä Rekolan tuhopolttotutkinnassa? Oliko häneltä jäänyt jotain huomaamatta? Hän oli miettinyt samoja kysymyksiä koko talven ja kevään. Vastaus oli aina sama. Ei. Kaikki mahdollinen oli tutkittu. Ketään muita epäiltyjä ei ollut sairaanhoitaja Saara Mäkisen lisäksi edes nimetty siitä yksinkertaisesta syystä, että minkäänlaista näyttöä kenenkään muun mahdollisesta osallisuudesta tuhopolttoon ei löytynyt. Erilaisia vaihtoehtoja kyllä punnittiin pitkään ja hartaasti, mutta yhtäkään todistetta jonkun muun kuin Mäkisen syyllisyydestä ei ollut olemassa. Mäkisen syyllisyyden puolesta sen sijaan puhuivat lukuisat todisteet. Mitä nämä uudet murhat merkitsivät? Tarkoittiko se, että Pihlajavedellä tapahtui sittenkin jotain sellaista, mistä poliiseilla ei ollut mitään tietoa? Oliko Saara Mäkinen voinut syyllistyä murhiin ennen tuhopolttoa? Se olisi ainoa järkevä selitys asialle. 

			”Henry”, kuului ovelta ja Henry hätkähti, mutta onnistui tukahduttamaan säikähdyksestä syntyneen kirosanan, joka oli jo huulilla.

			”Niin?” hän sanoi ja nosti katseensa oviaukkoon, jossa seisoi Anna-Liisa.

			”Joko lääkkeet on otettu?”

			Henry tuhahti vastaukseksi pomonsa vittuilulle. 

			”Oikeasti. Oletko rauhoittunut? Sinun pitäisi lähteä Pihlajavedelle.”

			Henry nojautui pöytäänsä vasten ja nyökytti hiljaa päätään. ”Myönnän, en ole parhaimmillani. Tämä yllätti minut totaalisesti. Luulin, että se painajainen on jo nähty.”

			Anna-Liisa katseli huolestuneena alaistaan. ”Tarvitsetko sairauslomaa? Jos et pysty nyt tähän, minä voin järjestellä tutkinnan johtamisen uusiksi.”

			”Älä edes puhu tuollaista”, Henry ärähti ja osoitti etusormella Anna-Liisaa, ”jos olen mokannut jotenkin tuhopolttotutkinnassa, jos minulta on jäänyt jotain näkemättä, aion korjata sen. Siitä voit olla varma.”

			Anna-Liisa tarkasteli vähän aikaa Henryä kuin varmistuakseen, että tämä oli kunnossa. 

			Sen jälkeen hän kertoi Henrylle Pihlajavedeltä löydetyistä ruumiista sen, minkä oli kertonut kokoushuoneessa.

			”Ja sinä luulet, että näillä tapauksilla on yhteys?” Henry kysäisi.

			”Minusta meidän tulee lähteä siitä oletuksesta liikkeelle. Ei ole todennäköistä, että samassa pikkukylässä tapahtuisi lyhyen ajan sisällä kaksi toisiinsa liittymätöntä vakavaa henkirikosta, joissa kummassakin on enemmän kuin yksi uhri.”

			Henry oli hyväksynyt ajatuksen jo ja halusi vain kuulla Anna-Liisan mielipiteen asiaan. Rekolassa täytyisi käydä ja yrittää löytää tuhopolttoon uusia näkökulmia ja tulkintoja.

			”Millä kokoonpanolla Pihlajavedelle mennään?” Henry kysäisi.

			Anna-Liisa rykäisi ennen kuin vastasi. ”Sinä ja uusi konstaapeli lähdette sinne kahdestaan. Markku ja Jutta eivät tykänneet siitä, että valitsin heidän sijastaan Bêrîtanin työpariksesi. Olen kuullut, että Jutta saattaa joskus osoittaa mieltään asioista, joihin hän on tyytymätön. Toivotaan, että hän ei tee Bêrîtanin oloa täällä hankalaksi.”

			Henry mietti eikö Anna-Liisa tosiaan tiennyt, millainen kiusanhenki Jutta todellisuudessa oli. Sonja oli lähtenyt Jutan ilkeyden vuoksi eikä hän ollut ainoa. Jutan hampaissa kukaan ei kestänyt kovin kauaa, ellei osannut puolustaa itseään. Asiasta ei ilmeisesti ollut puhuttu Anna-Liisalle. Henry arvosti pomoaan. Tämä osallistui välillä perustyöhön ja kuulusteluihin ja osasi tehdä tiukkoja päätöksiä, joista kaikki eivät tykänneet. Joissain ruohonjuuritason asioissa pomo oli kuitenkin autuaan tietämätön.

			”Tuota noin…” Anna-Liisa sanoi katseen harhaillessa seinillä. 

			”Mitä mietit?” Henry kysyi huomatessaan Anna-Liisan epäröivän ilmeen. 

			”Uudesta tulokkaasta puheen ollen, Helsingin poliisista annettiin hyvät suositukset Bêrîtanista, mutta sinun olisi hyvä tietää yksi asia”, Anna-Liisa sanoi, astui askelen eteenpäin ja veti oven takanaan kiinni.

			”No mikä?”

			”Kurdimies, Şaho Reşwanî, tiedät hänet?”

			”Tietenkin tiedän. Mitä hänestä?”

			”Hän on Bêrîtanin siskon miesystävä”, Anna-Liisa paljasti tarkaten Henryn reaktiota.

			Henryn otsa rypistyi ja hän nojautui syvemmälle tuoliinsa. Helsingin huumepoliisi oli yrittänyt jo jonkun aikaa saada Reşwanîn kiinni rysän päältä. Miehen tiedettiin olevan yksi iso tekijä Afganistanista Suomeen päätyvien huumeiden salakuljetusverkostossa. 

			”Onko sisko mukana kuviossa?” Henry kysyi vaisusti.

			”Siitä minulla ei ole tietoa, mutta halusin, että kuulet tämän minulta. Asia tuli Bêrîtania liian lähelle Helsingin poliisin vaativassa rikostutkinnassa Pasilassa ja se on yksi syy, miksi hän hakeutui meille. Hän halusi kauemmas huumetutkijoista”, Anna-Liisa selvitti.

			”Kauemmas huumetutkijoista?”

			Anna-Liisa nyökkäsi. ”Jotkut tutkijat huumeessa olivat alkaneet katsoa häntä karsaasti, kun olivat saaneet selville Bêrîtanin yhteyden Reşwanîhin.”

			”Onko tuo yhteys vaikuttanut jollain tavalla hänen työskentelyynsä?” Henry kysyi.

			”On”, Anna-Liisa vastasi Henryn hämmästykseksi, ”mutta ei huonolla tavalla. Hänellä on kova tarve osoittaa pätevyytensä. Hän on erittäin kunnianhimoinen.” 

			Henry ei sanonut mitään. Hän ei ollut kovin innokas noudattamaan kaikkia sääntöjä ja ohjeistuksia, vaan sovelsi niitä toisinaan oman mielensä mukaan. Kunhan Bêrîtan ei ollut mikään pilkunnuolija, he tulisivat toimeen. 

			Anna-Liisa oli jo aikeissa poistua, mutta kääntyi oviaukossa ja katsoi Henryä vaikeasti tulkittava ilme kasvoillaan. ”Minun täytyy muistuttaa sinua yhdestä asiasta, Henry. Sinä toimit tutkinnanjohtajan roolissa, joten älä ala leikkiä päätutkijaa tällä kertaa. Te vain käytte siellä, jotta saisit käsityksen siitä, miten tutkinta olisi parasta hoitaa. Ymmärrätkö?” Nyt Anna-Liisan vaativa katse ei antanut tulkinnanvaraa, vaan odotti Henryltä oikeaa vastausta.

			”Ymmärrän”, Henry sanoi päätään pyöritellen, ”mutta reissu voi silti viedä aikaa, joten älä odota, että palaamme lounasaikaan.” Henry oli jo päättänyt mielessään, että he eivät kävisi vain piipahtamassa Pihlajavedellä. Aina kun hänelle avautui mahdollisuus häipyä toimistolta, hän otti siitä kaiken irti. 

			Sisäpihalla, lukittujen porttien suojissa Henry johdatti Bêrîtanin tunnuksettoman virka-auton, tummanharmaan Hyundai Konan viereen. Bêrîtan asetteli kankeaa asevyötä paremmin vyötärölleen. Hän sai käyttöönsä uuden Heckler & Koch -pistoolin. Se ei oikein sopinut hänen valkoisen pellavapaitansa väriin, mutta hän laittoi sen paidan helman alle piiloon. Henry heitti laukkunsa takapenkille ja oli aikeissa avata kuskin oven, mutta nostikin auton avaimet ilmaan.

			”Aja sinä. Minun täytyy olla tietokoneella”, hän sanoi Bêrîtanille, joka siristeli silmiään auringon häikäistessä niitä. 

			”Ai niinkö…” Bêrîtan sai sanottua, kun Henry jo vippasi avaimet auton yli Bêrîtanille.

			Henry avasi takaoven, otti laukkunsa sieltä ja kiersi auton toiselle puolelle. 

			He istuivat autoon. Tutkailtuaan hetken aikaa sisätiloja Bêrîtan käynnisti sen. Henry avasi laukusta esiin kaivamansa läppärin. Bêrîtan ajoi portille, joka avautui itsestään, ja ohjasi Konan Jokiniemenkadulle. 

			”Onko sinulla osoitetta?” Bêrîtan kysyi. 

			Henry nosti katseen koneesta. ”Ei ole vielä tiedossa. Laitetaan naviin nyt vain Pihlajavesi, Keuruu ja kysytään tarkempi osoite myöhemmin, kun puheryhmä Virveen on luotu.”

			Näppäiltyään hetken aikaa navigaattoria Henry syventyi tietokoneeseensa.

			Vasta kun he kääntyivät Kehä III:lta Hämeenlinnan väylälle, Henry avasi suunsa. ”Hoivakoti Rekolan tuhopolttotutkinta oli poikkeuksellinen, se työllisti välillisesti satoja henkilöitä ja kesti miltei vuoden.” Henry katseli sivuikkunasta ulos ja puhui harkiten. Hän kääntyi Bêrîtaniin päin ja sanoi ääni väristen: ”Näin omin silmin poltetut vanhukset. Sellaista näkyä ei unohda. Kasaan käpertyneitä ruumiita, joista oli jäljellä lähinnä hiiltyneet luut. Sulaneita sairaalasänkyjen kehikoita. Palo oli raju.”

			Henryn ääni ja olemus vaikuttivat rauhallisilta ja Bêrîtankin saattoi rentoutua. Tuhopoltosta puhuminen toi mieleen lapsuuden ystävän kesämökin rannassa roihunneen juhannuskokon. Sitten ajatukset harhailivat näkyyn, jonka hän oli nähnyt pikkulapsena Kurdistanin vuorilla. Valtavat kokot palamassa kurdien uudenvuoden juhlinnan, newrozin aikaan pimeässä, ja pitkät soihtukulkueet, kuin tulikäärme kiemurtelemassa vuorten rinteillä. 

			Henry selitti tulipalon sytyttämiseen käytetystä bensiinistä ja liinavaatteista ja automaattisen palohälytinjärjestelmän vikatilasta. Osa puheesta meni Bêrîtanin korvien ohitse. Hän muisti äkkiä jotain ja keskeytti Henryn puheen. ”Sinä olit edelliskesänä siellä tiedotustilaisuudessa tekemässä selkoa tulipalosta ja vastailemassa kysymyksiin.”

			”Niin olin.”

			Bêrîtan muisti jotain muutakin. Hän muisti Henryn pyyhkineen tilaisuuden aikana kyyneleitä, mikä oli saanut silloin hänetkin itkemään. Henry oli ilmeisesti niitä miehiä, jotka näyttivät tunteensa avoimesti. Se ei ollut kovin yleistä Suomessa, varsinkaan poliisien joukossa. Suomeen muutettuaan Bêrîtan oli yrittänyt tulkita ihmisten ilmeitä ja eleitä. Hän ei osannut sanoa, pidettiinkö heistä uudessa kotimaassa vai vihattiinko heitä. Oli hemmetin rasittavaa yrittää arvailla, miten ihmiset suhtautuivat heihin. Ajan myötä hän oppi maan tavoille, kätkemään tunteensa.

			Bêrîtan oli lukenut tuhopolton jälkeen Rekola-säätiön toiminnasta, joka oli ollut Suomessa tavanomaisesta hoivapalvelusta poikkeavaa. Palvelu oli tarkoitettu vain yksinäisille vanhuksille, joilla ei ollut elossa olevia lähiomaisia eikä ystäviä, ja he olivat tulleet Rekolaan eri puolilta Suomea. Rekola oli tullut tunnetuksi vanhusten hoivan malliyksikkönä. Säätiön toimitusjohtaja, lääkäri Juha Särkiluoto näytti itse esimerkkiä uhrautuvasta työskentelystä vanhusten hyväksi. Hän oli saanut työstään paljon tunnustusta ja oli vuosien varrella kutsuttu kaksi kertaa Linnan juhliin. Yksinäisten vanhusten kohtalo oli tuntunut Bêrîtanista erityisen järkyttävältä ja surulliselta. 

			”Miesparka”, Bêrîtan sanoi.

			”Ketä tarkoitat?” Henry kysyi.

			”Ajattelin Juha Särkiluotoa. Eikö ollut niin, että hän oli tulipalon aikaan Lapissa?” Bêrîtan muisteli vilkuillessaan sivuikkunasta moottoritien vartta ja kauempana siintävää metsää. 

			Henry heilutti hitaasti päätään ja huokaisi. ”Ei kenelläkään pitäisi olla niin huono tuuri. Mies oli päättänyt pitää muutaman päivän loman, koska ei ollut pitänyt lomaa yli kymmeneen vuoteen. Ja juuri silloin koko hänen elämäntyönsä paloi niiden vanhusten kanssa. Hän tunsi heidät tietenkin henkilökohtaisesti ja se musersi hänet.”

			Bêrîtanin otsa kurtistui. Henry huomasi sen. 

			”Sinä mietit jotain?”

			”Ei mitään, ei yhtään mitään”, Bêrîtan sanoi nopeasti.

			”Sano vain. Tätä juttua on vatvottu niin paljon, että kyllä se kestää sinunkin vatvomisesi.”

			Bêrîtan painoi hieman kaasua ohittaessaan rekkajonoa, koska takana tuleva ajoi melkein kiinni puskuriin.

			”Tuohan on paras tapa välttää joutumasta epäillyksi. Olla rikoksen aikaan jossain kaukana.”

			”Arvelinkin, että mietit sitä”, Henry naurahti ja Bêrîtan katsoi Henryä sivusilmällä. Vihreiden silmien ympärille muodostuvissa rypyissä ja poskien hymykuopissa oli Bêrîtanista jotain niin söpöä, ettei hän voinut olla hymyilemättä itsekin.

			”Särkiluoto asui 1800-luvun hirsitalossa – ja asuu muuten vieläkin”, Henry jatkoi ja heidän katseensa kohtasivat, ”mikä sinua hymyilyttää?”

			Bêrîtan vakavoitui ja punastui. ”Ei mikään”, hän sanoi ja katsoi taas tiukasti eteenpäin. 

			”Niin. Särkiluodon hirsitalo seisoo Rekolan pihapiirissä. Se ei ollut sattumaa, että Rekola paloi silloin kun hän oli Lapissa. Ymmärrätkö?” Henry haastoi tulokasta. 

			Bêrîtan näytti miettiväiseltä, kunnes oivallus levisi kasvoille. ”Tekijä odotti tilaisuutta ja tilaisuus tuli, kun Särkiluoto oli poissa taloltaan.”

			”Siihen johtopäätökseen tutkinnassa tultiin”, Henry sanoi. ”Rekola sijaitsee syrjäisellä paikalla eikä naapureita ole lähistöllä. Särkiluodon ainoa motiivi polttaa talo olisi voinut olla vakuutuskorvaus, mutta korvaus menee säätiölle ja säätiö on ilmoittanut rakentavansa vakuutusrahoilla Rekolan uudelleen, joten…” Henry sanoi levittäen kätensä. 

			Metsä oli vaihtunut peltoihin, joiden laitamilla lekotteli lehmiä kesän lämmössä. 

		

	
		
			3. luku

			Moottoritiellä ajaminen oli niin yksitoikkoista, että se sai Bêrîtanin ajatukset herpaantumaan.

			Äidin muutaman viikon takaiset sanat poliisityön vaarallisuudesta olivat sattuneet Bêrîtanissa hyvin arkaan paikkaan. Äiti syyllisti aivan surutta Bêrîtania, vaikka hän yritti parhaansa ja oli hemmetti soikoon poliisi. Bêrîtanin pikkusisko, Rojîn sai elää rikollisen siivellä kuin porsas pellossa. Äiti ei halunnut nähdä sitä, minkä Bêrîtan näki jo kauan sitten. Rojînin elämä oli ajautunut vikaraiteille Şahon vaikutuksesta. Hän ei ollut voinut kertoa äidille vaarasta, mikä liittyi hänen työhönsä ja Şahoon. Itse asiassa hän ei ollut voinut kertoa siitä kenellekään. Miksi hitossa siskon piti haksahtaa sellaiseen mieheen? Oliko elämä Suomessa liian rauhallista? Sisko ei tiennyt mitään elämästä Irakissa. Vetikö veri vaikeuksiin ja vaaroihin, joilta äiti oli heidät pelastanut paetessaan Suomeen? 

			Henry sulki kannettavan kannen, kääntyi ja laittoi sen takapenkille. 

			”Puhutaanpa vähän Saara Mäkisestä”, Henry sanoi ja kääntyi Bêrîtaniin päin. ”Se tuomio, jolla hän tuomitsi itsensä, olisi ollut paikallaan, jos joku muu olisi langettanut sen hänelle. Hän ansaitsi palaa samalla lailla kuin ne vanhukset.”

			Bêrîtan nyökkäsi, yritti karistaa siskon ja siskon miesystävän mielestään. ”Hänen olisi pitänyt kuolla kolmekymmentä kertaa.”

			”Se olisi ollut reilumpaa”, Henry myönsi. 

			Bêrîtan oli oppinut sen äidiltään, joka sanoi aina, että Saddam Husseinin olisi pitänyt kokea kuolema tuhansia kertoja. Tämä pääsi yhden kerran hirtettynä liian helpolla. 

			”Jättikö hän minkäänlaista viestiä jälkeensä tai selittikö hän millään tavalla tekoaan?” Bêrîtan halusi tietää.

			”Ei”, Henry vastasi päätään puistaen. ”Jotkut Rekolan hoitajat todistivat kylläkin hänen uhkailleen Särkiluotoa pari viikkoa ennen tuhopolttoa.”

			”Tuota tietoa julkisuudessa ei ole ollut. Miksi hän uhkaili Särkiluotoa?”

			Henry lupasi kertoa koko tarinan alkaen Saara Mäkisen lapsuudesta, jotta Bêrîtan saisi paremman käsityksen tuhopolton motiiveista. Bêrîtan uppoutui Henryn selontekoon unohtaen hetkeksi kaiken muun.

			 Bêrîtanin mieleen piirtyi kuva vanhuksia polttaneesta sairaanhoitajasta, joka oli syntynyt vuonna 1970 Keuruulla ja elänyt varhaislapsuutensa Keuruun Kivelässä alkoholistiäidin ja veljen kanssa. Syntymätodistuksessa nimi ei ollut Saara Mäkinen, vaan Anna Takala. Veli muutti jo alle kouluikäisenä sukulaisten luokse Ruotsiin. Mäkinen jäi Keuruulle ja eli lapsuutensa ja nuoruutensa äitinsä ja tämän epämääräisten miesystävien kanssa. Jälkeenpäin hän oli kertonut psykiatreille vankimielisairaalassa, että miesystävät olivat käyttäneet häntä seksuaalisesti hyväkseen äidin katsellessa vierestä sekaisin kuin seinäkello. 17-vuotiaana hän muutti omilleen muutaman sadan metrin päähän lapsuudenkodistaan. Löysi itselleen elämän kolhiman sielunkumppanin ja perusti perheen. Piirteli lehtiöihin lohikäärmeitä ja sai kaksi lasta. Hän kävi töissä Keuruun keskuskeittiöllä. Mies työskenteli Tiwin lastulevytehtaalla. Ulospäin elämä näytti normaalilta, mutta pinnan alla kyti. Suhde alkoi rakoilla. Kerrostalonaapurit olivat kuulleet Mäkisten asunnosta useampina öinä huutoa ja tappelun ääniä. Poliisitkin oli joskus hälytetty paikalle. 

			Saara Mäkisen elämä ajautui umpikujaan. Heinäkuussa 1993 hän teki kohtalokkaan päätöksen, joka paljasti hänen mielenterveytensä tilan. Hän ajoi miehensä Volvon rekan alle pienet lapsensa kyydissä. Kaksivuotias tytär vammautui, mutta neljävuotias poika selvisi ilman vammoja. Hän itse selvisi kolarista sääriluun ja olkaluun murtumalla. Kuulusteluissa Mäkinen oli puhunut lohikäärmeestä. Hän oli halunnut antautua lohikäärmeelle ja oli luottanut siihen eikä ymmärtänyt, miksi se oli pettänyt hänet. Nainen joutui vankimielisairaalaan ja lapset otettiin huostaan, koska isästäkään ei ollut huoltajaksi.

			”Lohikäärme?” Bêrîtan kuuli sanovansa ja sai Henryn puheen katkeamaan. 

			Henry räpytteli silmiään ja käänsi ilmastointia lämpöisemmälle. ”Hänellä on ollut jonkinlainen lohikäärmeisiin liittyvä harhaisuus, koska tuon rekkakolarin kuulusteluissa hän mainitsi lohikäärmeen useaan otteeseen.”

			”Minusta on todella erikoista, että hän hakeutui töihin samalle paikkakunnalle, missä oli ajanut kolarin. Eikö hänet tunnettu Keuruulla kuten sanoit?” Bêrîtan mietti.

			”Keuruun keskustasta on kolmekymmentä kilometriä Pihlajavedelle ja vaikka ne ovat samaa kaupunkia, Pihlajavesi on oma pikku kylänsä. Mäkinen oli asunut aikaisemmin Keuruun keskustassa. Hän oli muuttanut nimensä ja värjäsi ilmeisesti alun perin vaaleita hiuksia mustiksi ja oli parikymmentä kiloa painavampi kuin nuorena. Eikä kukaan Pihlajavedellä puhutetuista kyläläisistä ja naapureista tuntenut häntä entuudestaan. Jospa hän muutti lähelle kohdatakseen menneisyytensä. Silläkin voi olla merkitystä, että hänen äitinsä asuu Haapamäellä, joka sijaitsee Pihlajaveden ja Keuruun välillä”, Henry selitti ja veti välillä keuhkoihin ilmaa jatkaakseen taas. ”Hän onnistui pitämään salaisuutensa yli kymmenen vuotta, mutta hieman ennen tuhopolttoa joku, tuntemattomaksi jäänyt henkilö paljasti koko kylälle hänen menneisyytensä”, Henry kertoi.

			”Luulin, että se oli lehdistö, joka selvitti jälkikäteen hänen menneisyytensä. Joku Pihlajavedellä siis tiesi hänen salaisuutensa. Ehkä joku vanha tuttu?” 

			”Niinkin voidaan sanoa. Varmaa tietoa paljastajasta ei ole, mutta minä olen siitä vakuuttunut. Arvaapa, kuka Pihlajavedellä tunsi Saara Mäkisen jo yhdeksänkymmentäluvulla ja osasi yhdistää hänet siihen kolariin.”

			”No, kerro”, Bêrîtan sanoi ja viittoi kädellään tehostaakseen pyyntöä.

			”Päivystävä lääkäri Keuruun terveyskeskuksessa sinä aamuna, kun Mäkinen ajoi rekan alle, oli Juha Särkiluoto. Hänen täytyi tietää, kuka nainen oli.”

			”Mitä! Hänkö?” Bêrîtan huudahti.

			 He lähestyivät jo Tamperetta ja Bêrîtan joutui pudottamaan nopeutta.

			”Uskon, että Särkiluoto oli levittänyt tietoa Pihlajavedellä Mäkisen taustasta, vaikka hän työskenteli Särkiluodon johtamassa hoivakodissa. Se tuhosi naisen uuden elämän ja uran sairaanhoitajana. Hänestä tuli pienessä kylässä hylkiö, jonka elämä oli ajautunut umpikujaan, toistamiseen. Hän päätti tehdä saman, minkä teki 30 vuotta aikaisemmin: tappaa itsensä ja holhokkinsa. Tällä kertaa se valitettavasti onnistui”, Henry sanoi ja hänen katseestaan oli kadonnut innostus.

			”Olisi polttanut vain itsensä. Miksi hänen piti polttaa ne vanhukset?” 

			”Ehkä hän oli lopulta muuttunut itse lohikäärmeeksi kuten hän itsekin sanoi vuonna 1993 kuulustelussa. Lohikäärme oli hänen kohtalonsa”, Henry virkkoi kuin olisi puhunut leivän paahtamisesta tai sukkien vaihtamisesta. 

			Bêrîtan katsahti Henryä kulmat rypyssä. ”Mitä tarkoitat? Muuttunut lohikäärmeeksi?” Bêrîtan sanoi hieman voimakkaammalla äänellä kuin oli tarkoittanut.

			”Hän saattoi kuvitella olevansa lohikäärme, joka nurkkaan ahdistettuna tuhosi tulella kaiken.”

			”Eli uskot sairaanhoitajan olleen lohikäärmeharhoissa myös silloin, kun hän poltti Rekolan?” 

			”Se olisi johdonmukaista. Hänhän oli todistettavasti ollut samoissa harhoissa yritettyään perhesurmaa. Sairaanhoitajan rooli ja uusi elämä, jonka hän oli pystynyt rakentamaan, oli tuhottu. Hän ei pystynyt kohtaamaan ja käsittelemään kipuaan ja muuttui toiseksi, tällä kertaa ei hirviön armoille antautuvaksi uhriksi, vaan itse hirviöksi”, Henry vastasi.

			”Vau, sinä tosiaan olet sisäistänyt jutun”, Bêrîtan sanoi sen oloisena, että se mitä Henry oli juuri sanonut, oli hänestä liian paksua.

			”Minä olen vain lukenut profiloijien tekemän analyysin.”

			Tien molemmin puolin auringossa välkehti järvenselkä poukamineen. Rannassa näkyi satama valkoisine venerivistöineen, joiden yllä lokit kaartelivat. Edessä hohkasi lämpöä väreilevä asfaltti.

			”Pitäisikö pysähtyä seuraavalla huoltoasemalla kahville?” Bêrîtan kysyi.

			”Meinasin sanoa samaa.”

		

	
		
			4. luku

			Orituvalla Henry oli vaatinut, että heidän piti jatkaa matkaa, vaikka kahvinjuonti oli vielä kesken. Pihlajaveden ruumislöytö oli päässyt nettiotsikoihin ja kohta siellä olisi koko kylä toljottamassa ruumisarkkua. He olivat palanneet kiireessä ruuhkaiselle tielle. 

			Katsellessaan ympärillään levittäytyvää maalaismaisemaa auton ikkunoista Bêrîtania häiritsi se, ettei tiennyt päivän aikataulua ja sisältöä. Hän tiesi vain, että he olivat matkalla Pihlajavedelle katsomaan kahta ruumista. Hän oli tottunut Helsingin poliisissa siihen, että kalenteri oli täysi vähintään seuraavat viikot. Nyt kalenteri oli aivan tyhjä. Hän ei pitänyt siitä ollenkaan. Hän halusi tietää, mitä tapahtui kahden tunnin kuluttua, seuraavana päivänä ja seuraavalla viikolla. 

			Bêrîtan vilkaisi vieressään istuvaa Henryä. Aurinko välkkyi sivuikkunasta Henryn kädessä olevaan puhelimeen ja heijastui Henryn silmiin. Hän ärähti, luovutti ja laittoi puhelimen taskuun.

			”Mitä siinä lehtijutussa sanottiin ruumislöydöstä?” Henry kysäisi. 

			”En ehtinyt kunnolla lukea sitä, saati juoda kahviani. Kieli paloi”, Bêrîtan sanoi ja katsoi Henryä moittivasti.

			”Mitä muistat siitä?” 

			Bêrîtan mietti hetken. Tie oli muuttunut mutkittelevaksi ja mäkiseksi, ja tiheä metsä levittäytyi sen molemmin puolin. Tien reunassa raatoa nokkivat varikset lehahtivat viime hetkellä lentoon auton edestä.

			”Ei siinä oikeastaan sanottu mitään muuta kuin että Pihlajavedeltä on löydetty kaksi ruumista.”

			Henry vaikutti tyytymättömältä Bêrîtanin vastaukseen. ”Sehän luki jo otsikossa. Mitä muuta siinä oli? Oliko siinä minkäänlaista kommenttia poliisilta?” 

			Bêrîtan yritti muistaa lukemaansa. ”Niin no, siinä oli peruskommentti, ettei voida tässä vaiheessa tutkintaa kommentoida. Etkö sinä voi lukea sitä juttua itse?” 

			”Eikö sinua yhtään kiinnosta, kuka sen kommentin sanoi? Minua ainakin kiinnostaa”, Henry sanoi ja kaivoi taas puhelimen taskusta. Hän onnistui tällä kertaa avaamaan lukituksen ja netin. 

			”Keuruun poliisista…” Henry aloitti, mutta lopetti ja laski puhelimen kädestä jalan päälle.

			Bêrîtan kääntyi Henryn puoleen hämmästyneenä. ”Mitä nyt?” 

			”Ei mitään. Olit oikeassa, ei siinä kerrottu yhtään mitään”, Henry sanoi vaisusti katsellen sivuikkunasta vilistävää tiheää metsää.

			”Oliko siinä joku nimi, senhän sinä halusit tietää?” 

			”Oli siinä joo, Jaakko Salmi”, Henry vastasi ja vaihtoi puheenaihetta, ”kauankos tästä vielä ajaa?”

			”Jotenkin minusta tuntuu, että sinä tunnet hänet”, Bêrîtan sanoi Henryn ilmettä tarkkaillen.

			”Tunnen kyllä. Hän on aikamoinen mulkku, tiedoksi vain.”

			”Ahah”, Bêrîtan sanoi ja odotti jatkoa, mutta sitä ei tullut. 

			”Ajat aika lujaa mutkiin”, Henry sanoi tarttuen kojelaudan reunaan.

			”Kahvia ei ehtinyt juoda ja nyt pitäisi hidastaa mutkiin.”

			Henryn puhelin piippasi. Hän räpläsi sitä hetken ja sanoi: ”Anna-Liisa laittoi ruumiitten löytöpaikan tarkan sijainnin.” Henry syötti osoitteen navigaattoriin. Matkaa näytti olevan jäljellä 72 kilometriä.

			Bêrîtan tiedosti unohtaneensa uuteen työhön liittyvän jännityksen. Kaikki kuvitelmat ensimmäisestä työpäivästä osoittautuivat harhakuvitelmiksi. Miksi sitä oli ylipäätään pitänyt stressata? Tuhopolttoon syyllistyneen sairaanhoitajan tarina ja kaksi murhaa olivat täyttäneet ajatukset. 

			”Oliko muuten Saara Mäkisen syyllisyys päivän selvä asia? Voitko avata minulle tuhopolttojutun todisteita, jotka osoittivat syyllisyyden?” Bêrîtan pyysi ja siirsi silmien eteen pyrkivät hiukset korvan taakse.

			”Profilointi ei sinänsä todista mitään, mutta auttoi ymmärtämään Mäkisen psyykkistä tilaa ja vahvisti sen, että tietyssä tilassa hän kykeni sellaiseen hirmutekoon”, Henry aloitti. ”Saara Mäkisestä oli juhannusillan aikana ennen yhdeksää tehty näköhavaintoja, joiden mukaan hän oli ajanut autolla Rekolan suuntaan. Hän oli menossa tekemään sinne yövuoroa. Autosta löytyi jäämiä polttoaineesta, jota oli käytetty tulipalon sytyttämiseen. Kanisterit olivat palaneet talon mukana ja niitä oli ollut useita.”

			Henry lopetti hetkeksi puhumisen, mutta jatkoi pian. ”Mäkisen ruumis löydettiin sisäpuolelta ulko-oven vierestä ja vaikutti siltä kuin hän olisi ollut siinä vahtimassa, ettei kukaan pääse ulos. Eipä niillä huonokuntoisilla vanhuksilla kyllä olisi ollutkaan mahdollisuuksia päästä ulos. Suurimmaksi osaksi ruumiit löytyivät huoneista, mutta muutama löytyi talon käytäviltä.”

			Bêrîtanin sisintä kouraisi mielikuva tulipalon keskellä pakoon pyrkivistä vanhuksista huutamassa apua, mutta huudot peittyivät tulen pauhuun. Hän oli oppinut jo lapsena suhtautumaan tuleen pelonsekaisella kunnioituksella. Kurdivanhusten kertomat tarinat Baba Gurgurista, Pohjois-Irakissa sijaitsevan Kirkukin öljyesiintymän yhteydessä loimuavasta tulesta olivat kiehtovia. Tuli oli syttynyt tuhansia vuosia sitten ja paloi yhä.

			”Tärkeimmät todisteet saimme iltavuoroa tehneiltä filippiiniläisiltä hoitajilta”, Henry jatkoi, ”Rekola-säätiöllä oli kaksi palvelutaloa. Villa Fredrika, uudempi hoivakoti, joka oli muutaman sadan metrin päässä metsän takana eikä palo näkynyt sinne. Vanhan Rekolan hoito ja tukityöt oli kokonaan ulkoistettu vuokrafirmalle, jossa työskenteli filippiiniläisiä hoitajia, kokkeja ja laitoshuoltajia. Iltahoitajien todistajalausunnot olivat yhtenäisiä. Saara Mäkinen oli ollut hikinen, haissut bensiinille ja käyttäytynyt omituisesti. He sanoivat Mäkisen olleen sekava, mutta hän oli vakuuttanut heille, että oli täysin kunnossa ja että yö kyllä sujuisi. Filippiiniläiset olivat kuulusteluissa ahdistuneen oloisia ja pelkäsivät, että tulipalosta koituisi heille vaikeuksia. Kaikki sanoivat olleensa huolissaan ja pelänneensä, että jotain tapahtuisi, mutta heillä ei ollut mitään ohjeita, mitä sellaisessa tilanteessa pitäisi tehdä. Noin puolentoista tunnin kuluttua iltahoitajien lähdöstä tulipalo syttyi.” 

			Bêrîtan ei ollut täysin tyytyväinen vastaukseen. ”Olisiko kuitenkin joku muu voinut sytyttää tulipalon? Ja miksi hän poltti itsensäkin elävältä?”

			”Tuohon vastattiin profiloijien analyysissa ja johtopäätöksissä. Murhapoltto oli perhesurmaan verrattava teko, jossa hoitaja tappaa vastuullaan olevat hoidokit ja itsensä. Se oli perhesurman laajennettu versio. Se, että joku muu, esimerkiksi joku pyromaani olisi sytyttänyt Rekolan, oli käytännössä mahdotonta. Rekolaa ympäröi korkea aita, jotkut sanovat sitä muuriksi. Siinä oli pihan molemmin puolin kaksi rautaporttia, joissa oli koodilukot eli sinne ei niin vain päässyt. Palokunta joutui rikkomaan portin paloautolla päästäkseen sisäpihalle”, Henry kertoi.

			Henryn puhelin alkoi piristä reiden päällä. Hän vastasi ja oli pitkään hiljaa. Tien mutkaisuus pakotti Bêrîtanin hiljentämään vauhtia.

			”Mitä nyt? Kuka se oli? Mitä hän sanoi?” Bêrîtan lateli heti, kun Henry lopetti puhelun. 

			”Anna-Liisa. Hän oli selvittänyt, ketä Pihlajavedellä on etsitty. Se nainen, jota etsittiin, on ilmoitettu kadonneeksi jo viime syksynä. Keuruun poliisiaseman vastuuhenkilö, komisario Salmi ei ole maininnut asiasta meille mitään. Nainen on helsinkiläinen toimittaja, joka katosi Pihlajavedellä. Ystävä kävi Keuruun poliisiasemalla tekemässä katoamisilmoituksen”, Henry selosti.

			”Onkohan hän sitten toinen niistä ruumiista siellä arkussa? Sanoiko Anna-Liisa, miksi häntä etsittiin näin kauan katoamisen jälkeen?” Bêrîtan kysyi. 

			Henry kertoi, että toimittajaa oli etsitty tuloksetta järvien jäätymiseen saakka. Etsintöjä olisi tuskin jatkettu jäiden ja lumien sulamisen jälkeen, elleivät ystävä ja toimittajan vanhemmat olisi sitä vaatineet. Heille luvattiin maastoetsintöjä, kunhan poliisikoira saataisiin mukaan etsintöihin. Nyt sitten etsittiin teiden ja metsäteiden vierustoja koiran kanssa pari päivää, kunnes tärppäsi. Sitä Anna-Liisa ei tiennyt, millaisissa olosuhteissa nainen oli kadonnut. 

			”Mutta oli muutakin”, Henry sanoi hidastaen puhenopeuttaan. ”Meillä oli tiedossa, että Juha Särkiluoto lähti reissuun Etelä-Eurooppaan sen jälkeen, kun kaikki tuhopolttotutkintaan liittyvä tieto, mitä häneltä tarvittiin, oli kasassa. Sitä emme kuitenkaan tienneet, että hän ei koskaan palannut reissultaan. Hänkin on siis periaatteessa kateissa.”

			”Hän on siis ollut kuinka kauan reissussa?” Bêrîtan halusi tietää. 

			Henry käänsi katseensa Bêrîtaniin ja viivytteli vastaustaan. ”Viime vuoden syksystä saakka. Mikäli ruumiit on haudattu maahan syksyllä, silloin minun täytyy hylätä ainoa järkevä selitys, jonka olin keksinyt näihin murhiin.”

			”Ja se on?” 

			”Se, että Saara Mäkinen olisi myös näiden murhien takana. Se ei ole mahdollista, koska hän paloi jo juhannuksena.”

		

	
		
			5. luku

			Pihlajavedellä Bêrîtanista tuntui kuin hän olisi matkustanut toiseen maailmaan, missä ihmisten aikaansaannoksilla ja tehokkuudella ei ollut mitään merkitystä. Rakennukset saivat rapistua rauhassa, tiet olivat mitä olivat. Ihmiset seisoskelivat tien reunustoilla ja juttelivat toisilleen sen näköisinä, etteivät tienneet ajankulusta mitään.

			Navigaattori käski kääntyä niin pienelle hiekkatielle, että Bêrîtanin täytyi varmistaa Henryltä, oliko suunta oikea. Henry vakuutti navissa olevan osoitteen olevan oikein. Jonkun matkaa tietä ajettuaan he huomasivat edessään autoja, poliisin eristysnauhan ja sen ympärillä hääriviä ihmisiä. 

			”Tätä minä pelkäsinkin”, Henry sanoi nähdessään ihmisjoukon. Kahden järjestelmäkameraa kantavan toimittajan lisäksi paikalla oli murrosikäisiä poikia ja kuumuudesta huolimatta pitkiin housuihin ja ohuisiin takkeihin pukeutuneita vanhoja miehiä ja naisia.

			Autotie päättyi pusikkoon ja sen takaa alkoi vielä kehnommassa kunnossa oleva traktoripolku. Bêrîtan parkkeerasi Hyundain muiden autojen väliin. Bêrîtan ja Henry nousivat autosta ja kiersivät väkijoukon kauempaa välttäen toimittajien kohtaamisen. He pujahtivat eristysnauhan alitse metsän reunasta. Heidän luokseen kiirehti nuori poliisi. Ennen kuin tämä ehti avata suutaan, Bêrîtan näytti hänelle uutta keskusrikospoliisin lätkäänsä.

			”Odottakaa hetkinen. Käyn kertomassa Salmelle, että olette saapuneet”, nuori mies sanoi ja lähti hölkkäämään kohti kahta poliisin pakettiautoa, jotka oli parkkeerattu traktoripolun viereen lomittain tarkoituksenaan estää ihmisiä näkemästä rikospaikkaa. 

			Kun Bêrîtan ja Henry lähestyivät pakettiautoja, he havaitsivat epämiellyttävän hajun. Autojen takaa paljastui noin metrin korkea kasa hiekkaa ja maa-ainesta. Toisen auton vieressä kohosi kaksi mäntyä. Niiden välissä oli hauta-arkun levyinen kuoppa. Heidän eteensä astui pakettiauton kulman takaa valkoiseen suojapukuun pukeutunut mies maski naamalla. Hän kiskaisi maskin pois suulta. Sen takaa paljastui hymyttömät kapeat kasvot. Parta oli ajettu, mutta harmaantuneet kulmakarvat rehottivat kuin leikkaamaton ruoho. 

			”Tuonne ei mennä ilman suojavarusteita”, mies sanoi. Bêrîtan arveli hänen olevan komisario Salmi, joka lyhyen lehtijutun mukaan työskenteli Keuruun poliisiasemalla.

			”Tampereen tekniikka onkin näköjään ehtinyt jo tänne”, Henry sanoi hakien katsekontaktia Salmeen, joka vilkuili välinpitämättömän näköisenä kauempana töllistelevää väkijoukkoa. 

			”Anna heille suoja-asut”, Salmi sanoi takanaan seisovalle nuorelle poliisille.

			”Te kaksi taidatte tuntea jo toisenne”, Bêrîtan puuttui puheeseen, ”minä olen Bêrîtan Hewlêrî.” Bêrîtan ojensi kättään Salmelle, joka levitti hänelle sinisten hanskojen suojaamia kämmeniään avuttoman näköisenä eikä tarttunut Bêrîtanin käteen.

			”Siihen saakka, kunnes toisin ilmoitetaan, minä vastaan rikospaikkatutkinnasta täällä ja te saatte avustaa minua”, Salmi sanoi äänessään sävy, joka sai Bêrîtanin varautuneeksi. Nyt Salmi katsoi ilmeettömänä Henryä suoraan silmiin.

			”Ymmärrän kyllä aluevastuuperiaatteen, mutta olen aika varma, että ennen iltaa vastuu tutkinnasta on siirretty keskusrikospoliisille. Kannattaa suhtautua asiaan hieman joustavammin jo ennen kuin se tapahtuu”, Henry vastasi Salmelle, joka ei jostain syystä halunnut katsoa Henryä, kun tämä puhui. 

			Salmi ei sanonut siihen mitään, vaan kääntyi heistä poispäin palatakseen arkun ja kuopan äärelle. Hän pysähtyi hetkeksi ja sanoi kääntymättä: ”Pukekaa suojavarusteet kunnolla ja tarkastuttakaa ne kesäharjoittelijalla ennen kuin tulette tänne.”

			”Emmeköhän me tiedä, miten suojavarusteet puetaan”, Bêrîtan sanoi ja katsahti Henryä päätään puistaen.

			”Minähän sanoin, että hän on aikamoinen mulkku”, Henry kuiskasi Bêrîtanille.

			Bêrîtan ja Henry pukivat suojat ylleen ja hätistelivät pois harjoittelijan, joka yritti tarkastaa asujen tiiveyden. He astuivat pakettiautojen suojaamalle alueelle. Ruumiiden haju voimistui. Bêrîtan ei ollut koskaan aikaisemmin nähnyt paikkatutkintaa murhatapauksessa muuta kuin valokuvista. Maakuopan vieressä oli maan sisältä nostettu tumma ruumisarkku kansi avoinna. Pakettiautojen sivuovet olivat auki. Niissä oli teknisen tutkinnan välineistöä, keltaisia pieniä numerolaattoja ja näytepusseja. Valkopukuiset tutkijat liikkuivat hitaasti kuopan ympärillä. Yksi heistä oli kumartuneena arkun sisään. 

			”Näkyvätkö sormenjäljet?” Salmi kysyi tutkijalta astuessaan arkun viereen ja lisäsi taakseen katsomatta: ”Varokaa kuoppaa ja katsokaa muutenkin mihin astutte.” 

			Varokaa kuoppaa, Bêrîtan jupisi mielessään ja huomasi olevansa ärtynyt Salmeen jo nyt. Henryn luonnehdinta Salmesta piti paikkansa. Bêrîtan ja Henry seurasivat Salmea arkun viereen. Löyhkä sai heidät asettamaan maskeja tiukemmin kasvoille. Bêrîtan katsoi arkkuun. Ensiksi hän näki harmaata teippiä, jonka pintaan oli sivelty mustaa jauhetta. Se paljasti sormenjäljet. Hän nosti katseen arkun päähän ja hätkähti. Kaksi pääkalloa, joista toinen oli aivan arkun takareunassa ja toinen alempana. Ruumiit olivat vastakkain. Kummassakin kallossa olevat hampaat oli purtu yhteen. Kallojen sivuilla arkun pohjalla näkyi kasoja tummuneita hiuksia. Toisessa kallossa sinnitteli vielä harvakseltaan punertavia hiuksia. Ruumiiden mädännyttyä ja kutistuttua niitä suojaavat vaatteet ja vaatteiden ympärille kiedottu teippi olivat käyneet väljiksi. Ne lepäsivät arkun pohjalla luurankojen suojana kuin kirjava peitto. Vaatteista päätellen toinen oli nainen ja toinen mies.

			Tutkija asetteli varovasti numerolappuja sormenjälkien viereen.

			”Kuin Mem ja Zîn”, Bêrîtan sanoi hiljaa tuijottaen ruumiita.

			”Mitä sanoit?” Henry kysyi kääntyen Bêrîtaniin päin.

			Bêrîtan tajusi, ettei se ollut sopiva paikka eikä hetki alkaa selittää kurdien kansalliseepoksen tarinaa. Toisiinsa rakastuneet köyhä talonpoika Mem ja prinsessa Zîn oli tapettu ja haudattu. Kun hauta avattiin, rakastavaiset löydettiin kääntyneinä toisiaan vasten.

			”Ei mitään”, Bêrîtan sanoi päättäväisesti.

			”Tiukassa paketissa ilmastointiteippiin käärittynä ruumiitten maatuminen on ollut tavallista hitaampaa. Hajusta päätellen vaatteiden sisällä on jäljellä muutakin kuin luurangot”, Salmi sanoi.

			”Nainen taitaa olla se kadonnut toimittaja”, Henry virkkoi ja otti puhelimellaan pari kuvaa arkusta.

			”Sitähän emme vielä voi tietää”, Salmi vastasi.

			”Emme tietenkään, mutta mikähän tämä arkkujuttu on?” 

			Salmi seisahtui ja kääntyi Henryyn päin. ”Kai sinä KRP:n miehenä tajuat, että näitä asioita on alettu vasta selvittää. Helvetistäkö minä tietäisin, mikä tämä arkkujuttu on?” Salmi sanoi lausuen kaksi viimeistä sanaa ivalliseen sävyyn.

			Henry ei enää jatkanut aiheesta. Kaksi tutkijaa pyysi Henryä ja Bêrîtania siirtymään pois arkun luota. He kantoivat arkun viereen pöydän, johon oli kiinnitetty valaisimia. He junttasivat pöydän tukevaan asentoon. Toinen tutkija kiinnitti kameran pöydän reunaan kiinnitettyyn telineeseen ja toinen alkoi kohdistaa valoja arkkuun päin.

			Bêrîtan käveli kuopan viereen ja katsoi sen pohjalle. Hän oli Jokiniemessä kuullut, että kuoppa oli puolitoista metriä syvä. Se ei kuulostanut niin syvältä, miltä näytti. Katse siirtyi kuopan vieressä olevaan maa-aineskasaan. Sitten takaisin kuoppaan. Henry astui Bêrîtanin viereen.

			”Aiotaanko tätä maa-ainesta tutkia?” Bêrîtan kysyi Henryltä niin hiljaa, ettei teknisen tutkinnan väki eikä Salmi kuulisi.

			”Löysitkö jotain?” Henry kysyi yhtä hiljaa.

			”Katso itse kuoppaa ja tätä kasaa. Minusta näyttää, että maa ei ole peräisin kuopasta”, Bêrîtan sanoi osoitellen sormellaan kuoppaa ja maa-ainesta.

			Henry kyykistyi ja tutki silmät viiruina kuopan seinämää. Hän nousi ja tarkasteli kuopasta nostettua maata. 

			”Taidat olla oikeassa. Tärkeä havainto. Kerro Salmelle, mitä huomasit”, Henry kuiskasi Bêrîtanille.

			”En minä haluaisi neuvoa heitä työssään”, Bêrîtan kuiskasi takaisin.

			”Mitä te siinä kuiskuttelette”, Salmi ärähti.

			Henry katsoi Bêrîtania eikä sanonut mitään. Bêrîtan irvisti maskin suojissa Henrylle ja kääntyi Salmeen päin. ”Aiotteko tutkia maa-ainesta?”

			Salmen silmien reunusten iho kiristyi. ”Totta kai seulomme sen ja katsomme, löytyykö sen seasta mitään, jos sitä tarkoitat.”

			”En minä oikeastaan sitä tarkoita. Aiotteko tutkia, mistä se on peräisin?” Bêrîtan sanoi saaden vastauksena osakseen Salmen happaman naurahduksen.

			”Tuosta kuopastahan se on peräisin. Kuoppa on kaivettu, arkku laitettu pohjalle ja kuoppa täytetty. Mitä sinä oikein luulet keksineesi?”

			”Katso itse tuota kasaa, niin saatat huomata, että se ei ole peräisin kuopasta”, Henry puuttui puheeseen.

			”Tietenkin me katsomme sitä”, Salmi ärähti. Silmissä näkyi epävarmuus. ”Tuollaiset asiat kyllä selviävät.”

			Henry nosti sovittelevasti kädet ilmaan. ”Ajattelimme vain varmistaa, että huomaatte asian.”

			Salmi jupisi itsekseen palatessaan arkun ääreen. Yksi tutkijoista kumartui pinsetit kädessä ottamaan vainajien vaatteista näytteitä. Toinen seurasi perässä teippiharjan kanssa. Pyörittyään vielä hetkisen kuopan ympärillä Bêrîtan huomasi Henryn kadonneen.

			Henry oli riisunut suojavarusteensa ja seisoskeli nuoren poliisin kanssa hieman etäämmällä pakettiautoista. ”Haluan tietää, miten paikkatutkinta tehtiin ennen kuin kuoppa kaivettiin. Oletko ollut täällä alusta saakka?”

			Nuorukainen nyökkäsi, veti henkeä ja alkoi tehdä asiasta selkoa innokkaasti. ”Kyllä, tulin Salmen kanssa tänne Keuruun asemalta heti, kun etsijät olivat ilmoittaneet ruumiskoiran merkkauksesta. Paikka oli jo eristetty, kun saavuimme. Salmi halusi tehdä ensin muotojälkitutkimuksen. Mitään muita jälkiä ei löytynyt kuin traktorin jälkiä, metsäkoneen jälkiä ja etsijöiden kengän jälkiä. Tuolla kauempana on ollut keväällä metsätyömaa ja tämä on ollut kulkureittinä”, nuori mies selitti viittilöiden kauempana siintävän aukean suuntaan.

			”Miltä tuo kuopan kohta näytti?” Henry kysyi ja vilkuili samalla taakseen varmistaakseen, ettei Salmi ollut kuulemassa.

			”Siinä oli sammalta ja varpukasvuostoa päällä ja se oli aivan tuon traktoriväylän vieressä puiden välissä. Kaikki muu täällä on metsätöiden ja traktorilla ajon vuoksi perusteellisesti myllätty. Se kohta oli koskematon ja täysin luonnonmukainen. Ei näyttänyt ollenkaan siltä, että sen alta voisi paljastua tuollaista”, poliisikokelas selitti silmät suurina.

			”Oliko sammaleen alla vain soraa?” 

			”Siinä oli kerros multaa ja sen alla soraa. Kuoppa oli piilotettu huolella.”

			Henry katseli ympärillään levittäytyvää metsää ja hakkuuaukeata ja kysyi, kenen maita ne olivat.

			”Mies asuu jossain tässä lähistöllä. Hänen nimensä oli joku Iisakki, taisi olla Iisakki Harjunen. Salmi aikoo kuulustella häntä heti kun ehtii.”

			Henryn kiittäessä harjoittelijaa Bêrîtan ilmaantui paikalle pakettiautojen takaa. Henry käveli metsään ja katseli ympärilleen etsien jotain. Hän lähti päättäväisesti tarpomaan mättäikössä poispäin kuopasta ja alitti eristysnauhan. Muutaman kymmenen metrin päässä hän pysähtyi ja viittilöi Bêrîtanin ja harjoittelijan luokseen.

			”Mitä nyt?” Bêrîtan kysyi, kun oli vähän matkan päässä Henrystä.

			”Kuopan päälle on siirretty tuosta varpukasvuostoa ja sammalikkoa.” Henry osoitti muutaman metrin päässä olevaa parin neliömetrin kohtaa maassa, josta oli kaivettu pois päällyskasvusto. Hän käänsi päänsä harjoittelijaan päin. ”Käske Salmen tarkastaa näkyykö tuossa kengänjälkiä tai maahan pudonnutta materiaalia, mistä voisi ottaa näytteitä.”

			Nuorukainen katsoi vaikuttuneen näköisenä Henryä. ”Emme olleet huomanneet tätä.”

			”Lähdetään. Olemme nähneet tarpeeksi”, Henry sanoi Bêrîtanille.

			”Eikö meidän pitäisi sopia Salmen kanssa työnjaosta ja aikatauluista? Hänellä voi olla ajatuksia, mitä voimme tehdä.”

			”Jos haluat jäädä avustamaan häntä, ihan vapaasti”, Henry sanoi mennessään parkkipaikalle päin.

			”Odota”, Bêrîtan sanoi ja lähti kävelemään Henryn perään.

		

	
		
			6. luku

			Henry syötti Iisakki Harjusen osoitteen navigaattorin samalla kun Bêrîtan väisteli parhaansa mukaan ruohon seasta törröttäviä kiviä. Hiekkatien risteyksessä navigaattori käski kääntyä oikealle. 

			”Mikä sinun ja Salmen välillä oikein hiertää?” Bêrîtan kysäisi kääntyessään.

			Henry huokaisi syvään, katseli heikossa tuulessa heiluvien koivujen oksia tien reunoilla. Lyhyen hiljaisuuden jälkeen hän sanoi: ”Menemme nyt tapaamaan maanomistajaa, Iisakki Harjusta. Hänen nimensä oli minulle tuttu. Muistan vain sen, että hän tuntee hyvin Särkiluodon. Nimi on varmaankin vilahtanut tuhopolttotutkintaan liittyvissä papereissa.”

			”Et siis aio vastata minulle?” Bêrîtan sanoi.

			”En halua puhua Salmesta nyt.”

			Matkaa kohteeseen oli noin kilometri. Auto nostatti mennessään pölypilven kuivalle tielle. Nimismiehen kiharan aiheuttama ravistus sai Bêrîtanin hiljentämään vauhtia.

			He kääntyivät tieltä suurehkon maalaistalon pihapiiriin, jossa heinä kasvoi valtoimenaan. Bêrîtan pysäköi Hyundain harmaantuneen vinssikaivon viereen. He nousivat autosta ja katselivat hetken aikaa ympärilleen. Pihan toisella puolella kenotti suuri navetta. Sen edustalla oli epämääräistä rojua ja pressuilla peitettyjä polttopuukasoja. Navetan molemmin puolin seisoivat ryhdikkäästi punaiset aittarakennukset. Kauempana metsän reunassa kohosi suuri rakennus, jonka seinät olivat harmaata laattaa vaihtuen ennen katon harjaa keltaiseksi lautaverhoiluksi. Rakennus saattoi olla jonkinlainen varasto. He kävelivät punaruskean rakennuksen edustalle ja astelivat narisevia rappuja kuistin ovelle. Henry koputti valkoisen pitsiverhon koristamaan ovi-ikkunaan. Varis raakkui pihapiiriä reunustavassa kuusikossa. 

			Henry koputti uudelleen, nyt kovempaa. He yrittivät katsoa pitsiverhon lävitse.

			”Ketään ei taida olla kotona”, Bêrîtan sanoi.

			He palasivat autolle. Juuri silloin pihaan ajoi likainen vaalea pakettiauto, joka pysähtyi talon oven eteen. Autosta astui ulos kuusi-seitsemänkymmentävuotias kookas mies. Hänellä oli yllään siniset verkkarihousut ja väljä havaijipaita. Vaatetus sopi Henryn mielestä vanhalle miehelle yhtä hyvin kuin potkuhousut koululaiselle. Mies rämäytti auton oven kiinni ja kääntyi katsomaan poliiseja. Hän lähti ontumaan heitä kohti. Kun hän tuli lähemmäs, Henry erotti tarkemmin miehen kaksoisleuan ja viikset.

			”Olemme keskusrikospoliisista. Voidaanko puhua hetki?” hän sanoi samalla, kun vilautti virkamerkkiään.

			Mies pysähtyi. Kasvoilla häilynyt epäluulo muuttui hämmästykseksi. 

			”Voi veikkonen, mikä ettei. Minulla ei muuta olekaan kuin aikaa puhua”, mursunnaamainen mies virkkoi ja hymyili niin, että silmät menivät viiruiksi. ”Mennään tuonne pirtin puolelle, tähän me paistutaan.” Mies viittasi poliiseja seuraamaan häntä.

			Henry pani merkille miehen hitaan kävelyn ja ontumisen.

			Mies johdatti heidät suureen tupaan. Hän ohjasi heidät kädenliikkeellä istumaan pirttikaluston puupenkille. 

			”Martta!” Miehen huuto sai Henryn hätkähtämään.

			”Ei täällä taida olla ketään…” Bêrîtan sanoi, mutta vaikeni kun yläkertaan vievien rappusten yläpäästä alkoi kuulua narinaa. 

			Henry ja Bêrîtan näkivät rapuilla ensin paksut paljaat jalat ja vaalean yömekon helmat. Sen jälkeen paksut kädet, sikkarasilmäiset pyöreät kasvot ja pitkät harmaat hiukset.

			”Meillä on vieraita. Puehan päällesi ja keitä vieraille kahvit”, Iisakki Harjunen sanoi hyväntahtoisella ja suostuttelevalla äänellä.

			Nainen katosi vähin äänin takaisin yläkertaan. Iisakki rojahti ähkäisten pöydän päähän.

			”Te tulitte varmaan kertomaan, että olette löytäneet maaltani kaksi ruumista. Jotkut luulevat vieläkin, että ne ovat seurakunnan maita, mutta ne ovat olleet minun sukuni omistuksessa jo viime vuosisadan alusta”, Iisakki sanoi jättäen suunsa raolleen.

			”Olet oikeassa. Siitä juuri tulimme puhumaan”, Henry myönsi. ”Me joudumme pitämään alueen jonkin aikaa eristettynä. Kulku siitä traktoriväylältä on toistaiseksi kielletty.”

			”Ymmärrän. Ketähän sieltä on kaivettu ylös?” mies sanoi laskien katseensa turkoosiin pirtin pöytään.

			Henry sivuutti miehen kysymyksen omalla kysymyksellään. ”Sinähän tunnet Juha Särkiluodon. Tiedätkö, mihin päin hän lähti viime syksynä reissuun ja oletko ollut yhteydessä häneen sen jälkeen?” 

			”Voi veikkonen, muistanhan minä. Portugaliin sanoi menevänsä. Sanoi, että tarvitsi aikaa surra ja mietiskellä asioita ja toivoi, etten kertoisi uteliaille, missä hän on. No, poliisille asia täytyy tietenkin kertoa”, Iisakki sanoi hengästyneen oloisena.

			Henry vilkaisi taakseen. Hän päästi urahduksen huomatessaan naisen seisovan takanaan, saman, joka oli näyttäytynyt heille yöpuvussa.

			”En huomannut sinua siinä, säikähdin”, Henry selitti häpeissään. 

			Bêrîtan puri huultaan.

			”Martta on aina ollut tuollainen äänetön hulmuhelma ja osaa halutessaan hiiviskellä kuin aave”, Iisakki kertoi ja nauroi päälle.

			Martta hymyili kellertävässä kukkamekossa ja laittoi käden suulle.

			”Laitahan kahvia ja pullaa vieraille”, Iisakki tokaisi Martalle. 

			Martta häipyi tuvan perällä olevasta oviaukosta kolistelemaan astioita.

			”Mistä tunsitkaan Juha Särkiluodon”, Bêrîtan kysyi ennen kuin Henry ehti avata suuta.

			”Minähän olen Rekola-säätiön puheenjohtaja. Ettekö tienneet?”

			Henry puisti päätään vastaukseksi. ”Nimesi on varmasti ollut esillä, mutta meillä ei ollut syytä kuulustella sinua. Saimme kaikki tarvittavat tiedot Särkiluodolta ja hoitajilta.”

			”Tunnet sitten hänet todella hyvin?” Bêrîtan varmisti.

			”Näin voidaan sanoa. Kahdessatoista vuodessa ihmisen oppii tuntemaan aika hyvin. Säätiö perustettiin kaksitoista vuotta sitten. Olen ollut alusta saakka puheenjohtajana. Tosin…” Iisakki sanoi ja katsoi poliiseja vuoron perään epämääräinen irvistys kasvoillaan ennen kuin jatkoi, ”minun on myönnettävä, että minä en kovin paljon tajua säätiöhallinnosta ja sen semmoisesta. Juha halusi paikallisia hallitukseen. Siellä istui Rekolan potilaitakin. Hän hoiti kaiken aina itse eikä kysellyt minulta isoissakaan päätöksissä mielipidettä. Kokoonnuimme yleensä vain pari kertaa vuodessa. Toisessa kokouksessa käsiteltiin tilinpäätös ja toimintakertomus ja toisessa talousarvio ja toimintasuunnitelma. Rehellisesti sanottuna tunsin olevani pelkkä leimasin aina kun nimeäni tarvittiin.”

			Iisakki katsoi Henryä ja Bêrîtania kulmiensa alta pälyillen.

			”Miksi sitten suostuit sellaiseen? Sinulla on kuitenkin suuri vastuu säätiön puheenjohtajana?” Henry kysyi.

			Iisakin ilme muuttui vielä surkeammaksi. Hän raapi päätään ja katsoi ulos ikkunasta.

			”Älkää nyt pitäkö minua huithapelina, mutta tuhannen euron kokouspalkkio on iso raha meille ja puheenjohtajana tienaan vielä viisi tonnia vuosipalkkiota. Juha osasi suostutella. Hän sanoi, että sillä summalla ei tarvitse tehdä muuta kuin kirjoittaa nimeä papereihin. Hän vakuutti ottavansa vastuun taloudesta ja toiminnasta. Hänhän pyöritti hoivapalvelua oman yrityksensä nimissä ennen kuin säätiö perustettiin. Kyllä hän ne jutut osasi ja minä tuumasin, että olen mukana niin kauan kuin kaikki sujuu kuten pitääkin”, Iisakki sanoi pitäen katseensa ikkunassa. 

			Iisakki oli hetken hiljaa ja kääntyi katsomaan Bêrîtania ja Henryä hivenen innostusta kasvoillaan. ”Ne on suvun metsiä suurimmaksi osaksi. Minulla on vain se oma pläntti siellä eikä siitä tehdä myyntihakkuita pitkään aikaan, ei ennen kuin minä olen vainaa. Martta on minua nuorempi ja jää tänne huushollaamaan vielä pitkäksi aikaa, kun minä olen jo multien alla. Silloin pitää olla varaa ostella, mitä tarvitsee. Ilman tuota säätiön pestiä meillä ei olisi mitään säästöjä.”

			Martta toi pöytään tarjottimella kupit, pullia, kermanekan ja sokeria. Hän sipaisi hiuksia otsalta ja palasi takaisin keittiöön. Kantoi sieltä kohta mukanaan teräspannua. Se heilui kädessä kuin öljylamppu tuulessa. Hän kaatoi kysymättä kaikki kupit täyteen höyryävää kahvia kadotakseen taas jonnekin. 

			”Onko sinulla mitään käsitystä siitä, miten ruumiit ovat voineet joutua sinun maallesi?” Henry kysyi.

			”Jos olisi, te kyllä tietäisitte sen jo”, Iisakki sanoi naurahtaen leppoisasti.

			”Onko sinulla traktoria tai kaivinkonetta?” 

			”Ei veikkonen. Naapurit käyttävät sitä tietä kulkureittinä peltopalstoilleen.”

			”Saammeko sinulta niiden naapurien nimet, jotka käyttävät tietä kulkureittinä”, Bêrîtan pyysi ja tarttui kahvikuppiin. 

			”Tottahan toki”, Iisakki vastasi ja alkoi luetella nimiä jo ennen kuin Bêrîtan ehti kaivaa laukustaan esiin muistion ja kynän.

			Juotuaan kahvit he poistuivat kiitellen.

		

	
		
			7. luku

			Bêrîtan ajoi pois Harjusten pihasta ja katsahti Henryä. ”Tuota, voitko katsoa, onko tässä lähellä mitään ruokapaikkaa. Alkaa olla nälkä.”

			”Täällä ei ole tietääkseni muuta paikkaa kuin kahvila, joka on muutaman kilometrin päässä. En tiedä, saako sieltä oikeaa ruokaa, mutta voidaan käydä ainakin katsomassa”, Henry vastasi ja kaivoi taskusta puhelimen. Samalla hetkellä puhelin alkoi soida.

			Bêrîtan ajoi ja googletti samanaikaisesti Pihlajaveden kahvilaa löytääkseen ruokapaikan osoitteen. 

			Henry lopetti lyhyen puhelun, kun Bêrîtan hidasti hautausmaan risteyksessä kääntyäkseen vasemmalle. Pieni valkoinen kappeli näkyi tielle puiden lomasta.

			”Kuka soitti?” Bêrîtan kysyi.

			”Anna-Liisa. Oli vihainen, kun ovat kuulemma kutsuneet meitä Virvessä eikä olla reagoitu.”

			”Joko meillä on puheryhmä tähän juttuun?”

			”On joo, Anna-Liisa taisi mainita siitä edellisessä puhelussa. Unohdin sen.”

			Bêrîtan stoppasi tien pientareelle ja räpelsi radiopuhelintaan jonkun aikaa. Hän katsoi Henryä ja osoitti navigaattorin alapuolella olevassa kotelossa lojuvaa kapulaa. ”Etkö sinä ota tuota käyttöön?” 

			Henry näytti siltä, ettei asia voisi vähempää kiinnostaa. ”Mehän kuullaan sinun laitteestasi samat jutut. Pitääkö niitä kuunnella tuplana? Laita nappi korvaan ja kerrot sitten minulle, jos kuulet jotain tärkeää.”

			Bêrîtan pyöritteli päätään, mutta asetteli kuulokkeen johdon kaulan taakse ja napin korvaan. Hän ei nähnyt Henryn koskevan kapulaansa. Tien varren kyltti kertoi heidän saapuneen Asemankylään. Bêrîtan hidasti kellertävän kaksikerroksisen talon kohdalla. Tien toisella puolella oli vanha, ruosteinen polttoainesäiliö ja valkoinen pieni puutalo. Bêrîtan ohjasi Hyundain parkkiin kahvilan terassin eteen. He nousivat ulos autosta ja löivät ovet kiinni. Kauppala, luki talon ikkunaan kiinnitetyssä alumiinikyltissä suurin kirjaimin. Talon toisessa päädyssä oli kirpputori. Pihalla lojui autonrenkaita, tuoleja, ostoskärryt ja muuta käytettyä rojua. Kaksi äijää istui tupakalla kirpputorin oviaukon molemmin puolin olevilla tuoleilla ja tiiraili vaitonaisina Bêrîtania ja Henryä lippalakkiensa alta. Tuuleton asfalttipiha rakennuksineen nosti lämpötilaa entisestään.

			”Minulle tulee mieleen tästä paikasta kohtaus seitsemänkymmentäluvun elokuvasta Syvä joki. Vain kitara ja banjoa soittava poika puuttuvat”, Henry sanoi kävellessään kohti Kauppalan ovea. 

			Bêrîtan ei tiennyt, mistä elokuvasta Henry puhui. Hän muisti Hewlêrin basaarit, joissa oli pikkulapsena viihtynyt. Missään ei nyt tosin näkynyt viljasäkkejä kantavia aaseja, granaattiomenapöytiä eikä värikkäitten kansallispukujen täyttämiä kojuja. Poissa oli myös basaarien taukoamaton hälinä. Tilalla häilyi suomalainen hiljaisuus ja sanattomat katseet.

			”Tuossa lukee kirjasto ja kahvio ja elintarvikekioski”, Bêrîtan sanoi, kun he olivat Kauppalan ovella. ”Tämä taitaa olla Pihlajaveden ostari.”

			Sisällä kuului vain hiljaa soiva radio. Kahvilinjasto tuli heitä vastaan heti ulko-oven jälkeen. Vitriinin sisällä oli leivonnaisia, pasteijoita ja täytettyjä sämpylöitä. Korvapuustin tuoksu leijaili Bêrîtanin nenään. Hän otti pasteijan ja sämpylän ja kaatoi kahvia pahvimukiin, jos tulisi kiire lähteä. Henry seurasi häntä ja poimi lautaselle pasteijan ja kaatoi itselleen mukillisen kahvia. Kun Bêrîtan oli kassakoneen vieressä, takahuoneesta pölähti paikalle partasuinen mies. Radiosta kuuluva laulajan ääni pyysi tanssimaan kanssaan tiukemmin. Se ei sopinut hetkeen, varsinkaan kun mies ei sanonut mitään eikä tiennyt, mihin silmänsä laittaisi. Bêrîtan osoitti ostoksiaan. Mies alkoi näppäillä kassakonetta ja sanoi ostosten hinnan. Bêrîtan maksoi ja siirtyi vastakkaiseen suuntaan aukeavaan huoneeseen. Huoneen peräsyvennyksessä oli kirjoja notkuvia kirjahyllyjä. Seinillä mustavalkokuvia, joissa poseerasi Bêrîtanille tuntemattomia ihmisiä. Henry seurasi Bêrîtania keinonahkapäällysteiselle puutuolille pöydän ääreen. Pöytää koristi kukkakuvioinen pöytäliina. 

			”Arvaatko, kuka asui tämän talon yläkerrassa?” Henry kysäisi hörpättyään kahvia. 

			”Kyllä minä sen tiedän. Vaikken ollut tuhopolttotutkinnassa, luin sentään uutisia”, Bêrîtan sanoi ja lisäsi: ”Saara Mäkisestä kertovissa uutisissa käytetty kuva on sama, mikä tuli vastaan Googlen kuvahaun tuloksissa äsken, kun etsin tätä paikkaa.”

			Henry hymähti ja haukkasi pasteijaa.

			”Hewlêrî, niinhän se oli? Tarkoittaako se jotain?” Henry kysyi syötyään suunsa tyhjäksi. 

			Bêrîtan otti napin pois korvasta ja rypisti kulmakarvojaan. Hän ei halunnut selittää täällä, että hänen sukunimensä oli kurdien käyttämä nimi Irakin Kurdistanin pääkaupungista, Erbîlistä. 

			”Keskitytään nyt vain tähän juttuun”, Bêrîtan vastasi välittämättä Henryn utelusta.

			 Kahvilan ulko-ovi kävi. Oviaukkoon ilmaantui lyhyt mies. Männynruskeat hiukset pursusivat lippalakin alta joka suuntaan ja parta peitti kasvot nenästä alaspäin. Miehen pitkähihaisen ruutupaidan hihat oli kääritty ylös ja paidan helma tungettu farkkujen sisään. 

			Pian mies käveli kahvimuki kädessä huoneeseen, jossa Bêrîtan ja Henry juuri lopettelivat kahvitaukoaan.

			”Ensimmäistä kertaa Pihlajavedellä?” mies kysyi samalla kun istui ikkunan vieressä olevan pitkän pöydän ääreen.

			”Minä olen käynyt täällä monta kertaa”, Henry vastasi.

			”Poliiseja?” mies jatkoi ja siristi silmiä kahvin ryystämisen ajan.

			”Oikein arvattu. Täällä ei taida käydä paljon satunnaisia turisteja?”

			”Kyllä niitä käy paljonkin. Täällä on erämaakirkko, hienoja koskia ja vaikka mitä muuta. Te ette vain näytä turisteilta noitten aseittenne kanssa”, mies sanoi katsoen Henryn ja Bêrîtanin paitojen alla pullottaviin asekoteloihin.

			”Sinullahan on tarkka näkö”, Henry hymähti.

			”Hurjaa, että tämmöisestä käpykylästä löytyy ruumiita”, mies vaihtoi puheenaihetta, ryysti taas kahvia ja siirsi katseen johonkin kaukaisuuteen.

			Henry nousi pöydästä, käveli miehen viereen ja ojensi kättään hänelle.

			”Henry Sahlberg, rikoskomisario. Ja sinä olet?” 

			Mies tarttui Henryn käteen ja kertoi nimekseen Kalle Harjunen. Henry otti itselleen tuolin ja istui miehen viereen. Bêrîtan seurasi häntä vastahakoisena ja jäi seisomaan Henryn viereen.

			”Tiedätkö jotain niistä ruumiista?” Henry kysyi.

			”En tiedä mitään muuta kuin sen, että ne löytyivät Iisakin mailta. Tehän kävitte kuulustelemassa Iisakkia”, Kalle Harjunen sanoi ja kulautti kahvia kurkkuun niin nopeasti, että pari kahvitippaa tarttui viiksiin.

			”Mihin tarvitaan internetiä pienellä kylällä? Onko Iisakki sinulle sukua?” 

			”Olen hänen veljenpoikansa”, mies sanoi nyökäten.

			”Asutko sillä suunnalla? Onko sinulla traktori?” 

			”Minulla ei ole, mutta isälläni eli Iisakin veljellä on. Itse asun Karhunkylällä, aika kaukana niistä metsistä.”

			Bêrîtan poimi muistilehtiön laukusta, selasi sen sivuja ja sanoi: ”Iisakki kertoi meille Jarmo Lehikoisen ja Asko Harjusen nimet.” 

			”Isäni on Asko Harjunen. Asuu läheisellä tilalla. Hänellä on pelto siinä metsän takana. Tuota, onko ruumiit jo tunnistettu?” Kalle kysäisi kuin asia ei häntä suuremmin edes kiinnostaisi.

			”Vastahan ne kaivettiin ylös maasta.”

			”Juu niin tietenkin. Kiinnostaa vain tietää, ketä sieltä kaivettiin.”

			”Mitä arvelet itse?” Henry kysyi tarkastellen Kallen ilmettä.

			”Sana kiertää, että sieltä löytyi joku toimittaja ja Rekolan johtaja”, Kalle sanoi katsoen Henryä typerä hymy kasvoillaan ja vilkaisi vaivihkaa Bêrîtania.

			”Sellainenkin sana kiertää, että Rekolan johtaja on reissussa Portugalissa. Mitenhän se on mahdollista, jos hänet on haudattu maahan?” Henry sanoi. 

			 Kallen kulmat kurtistuivat ja hän hieroi sormia toisiaan vasten. ”Jospa…” hän aloitti, muttei keksinyt jatkoa lauseelle. 

			Auton oven pamaus helisytti kahvilan ikkunaa. Iisakki Harjunen näkyi linkkaavan kohti Kauppalan ovea. Iisakki ilmaantui oviaukkoon ja ärähti Kallelle: ”Täällähän sinä olet. Olisi hommia.” Huomatessaan poliisit Iisakki vaikeni. 

			Kalle nousi nopeasti tuolista. Bêrîtan pani merkille, että miehellä oli vielä puoli mukillista kahvia juomatta.

			”Jaa, täällä onkin tuttuja. Kalle on minun veljenpoikani. Tarvitsen apua katiskojen nostossa. Kyllä minä muuten saisin ne nostettua itsekin, mutta…” Iisakki sanoi. 

			Henry keskeytti Iisakin nostamalla kättään. ”Me olimmekin juuri lähdössä.”

			Bêrîtan ja Henry poistuivat Kauppalasta yhtä aikaa Kallen ja Iisakin kanssa ja kävelivät autolle. He jäivät seisoskelemaan pihaan. Kirpputorin ovi oli kiinni. Miehiä ei enää näkynyt. Tien toisella puolella olevan puutalon sisäänkäynnin yläpuolella riippui vanha peltinen Pepsi-kyltti. Sen vieressä roikkui haalistunut ja repaleinen Aurinko Jaffan mainoskangas. 

			”Huomasitko Iisakki Harjusen äänensävyn?” Bêrîtan kysyi, kun Kalle ja Iisakki olivat hävinneet pakettiautoineen näkökentästä.

			”Huomasin. Melkoinen komentelija.”

		

	
		
			8. luku

			Kun Bêrîtan oli aikeissa istua autoon, hänen puhelimensa soi. Hän kumartui auton oviaukossa ja osoitti Henrylle sormellaan puhelinta. Henry oli jo istunut ja nyökkäsi hyväksyvästi. Bêrîtan löi auton oven kiinni. Käveltyään vähän matkan päähän autosta hän vastasi.

			”Hei äiti, olen töissä.”

			”Minä tietää”, Bêrîtanin äiti sanoi. 

			Bêrîtan kuuli taustalla soivan Ahmet Kayan laulun, jota äiti oli oppinut soittamaan tietokoneelta Youtubesta. ”Laitatko musiikkia hiljemmalle. En muuten kuule, mitä sanot.”

			”Menen keittiö”, äiti sanoi ähisten, ”En saa yhteys Rojîniin, kîjî bêçare, tyttöparka. Saatko sinä?”

			Bêrîtan oli onnistunut unohtamaan muutamaksi tunniksi pikkusiskonsa Rojînin ja tämän miesystävän, Şahon. Nyt ikävät ajatukset palasivat mieleen kuin hetkisen poissa ollut päänsärky. Äiti oli aina paaponut pikkusiskoa. Kolmessakymmenessä vuodessa mikään ei ollut muuttunut. Rojîn oli matkannut Irakista Suomeen äidin kohdussa. Kun Rojîn oli tuotu synnytyssairaalasta kotiin, hänestä tuli heidän pienen perheensä keskus. Olihan hän Jumalan ja Kurdistanissa kuolleen isän lahja äidille. 

			”En minä…” Bêrîtan sai sanotuksi tuntiessaan häivähdyksen siitä tutuksi tulleesta tunteesta, että kaikki kaatui päälle. Hän puristi kätensä nyrkkiin kuin yrittäen kuristaa tuon tunteen olemattomiin. ”Kuten sanoin, minulla on töitä. Hänellä on varmasti kaikki hyvin. Älä ole huolissasi.”

			”Niin. Se on vaikeaa, kun äidin sydän, ei voi vain… tiedäthän.”

			Bêrîtan huokaisi ja vilkaisi autoon päin. ”Minun täytyy mennä nyt. Laitan hänelle myöhemmin viestiä, jooko?”

			”No tee se. Sano minulle sitten, eikö?”

			”Joo. Hei sitten äiti”, Bêrîtan sanoi ja lopetti puhelun. 

			Bêrîtan pyrki pysäyttämään negatiivisten ajatusten kierteen ennen kuin se imisi hänestä kaikki voimat. Hän hengitti syvään ja sulki silmänsä. 

			Kun Bêrîtan palasi autoon, Henry puhui puhelimessa ja osoitti navia, jossa oli osoite valmiina. Bêrîtan käynnisti Konan ja ohjasi auton tielle. Lopetettuaan puhelun Henry näytti ärtyneeltä. 

			”Tässä jutussa on kaksi tutkinnanjohtajaa. Jaakko Salmi vastaa teknisestä tutkinnasta ja minä taktisesta. Meidän pitäisi tehdä yhteistyötä”, Henry sanoi ja katsoi kieroon.

			Bêrîtania alkoi hymyilyttää Henryn ilme. 

			”Tässä ei ole mitään hauskaa. Sano minun sanoneeni, että se jyrsijä vielä sössii tämän tutkinnan”, Henry sanoi ja nosti ylähuultaan paljastaen ikenet.

			Bêrîtan antoi naurunsa purkautua ilmoille. Se oli heleä ja kovaääninen. 

			”Lopeta” hän sai sanottua naurunsa seasta.

			”Hahhah! Onpa hauskaa.” 

			”Mitä muuta Anna-Liisa sanoi?” 

			”Molempien tutkinnanjohtajien pitää olla mukana ruumiille tehtävässä oikeuslääketieteellisessä tutkimuksessa. Paikkatutkinta on saatu päätökseen ja ruumiita kuljetetaan parhaillaan Tampereelle. Tutkimus tehdään heti, kun ruumiit ovat saapuneet sinne. Jos minun täytyy olla siellä, sinäkin tulet. Meillähän jää täällä asiat vaiheeseen”, Henry sanoi.

			He kääntyivät matalan laatikkomallisen omakotitalon pihatielle. Pihaa ei ollut juuri nimeksikään. Metsä kohosi synkkänä heti tienpätkän toisella puolella. 

			”Käydään vielä jututtamassa Jarmo Lehikoista, toista Iisakin naapuria, ennen kuin lähdetään Tampereelle”, Henry ilmoitti ja suoristi selkänsä.

			He nousivat autosta. Puolittain pihatiellä lojui ruostunut pyöränrotisko. Ulko-oven vieressä olevasta ikkunasta näki suoraan keittiöön. Se oli sekasorron vallassa.

			”Mikähän metsien mies täällä asuu?” Bêrîtan sanoi Henrylle, joka paukutti vanhaa puuovea. Ovesta irtosi hilseilevän maalin hiutuvia. Ne putoilivat Henryn kengille ja maahan kuin lumihiutaleet.

			Ikkunassa näkyi liikettä. Kului hetki ja ovi avautui raolleen. Sisältä pöllähti kalan, tupakan, rasvan ja ties minkä hajun yhdistelmä. Henry irvisti ja näytti poliisilätkää.

			”Oletko Jarmo Lehikoinen?”

			Mies vastasi nyökyttämällä päätään ylös alas useita kertoja.

			”Voidaanko kysyä pari kysymystä liittyen tuohon traktoriväylään tuolla”, Henry sanoi huitaisten kädellä epämääräisesti sivulleen.

			”En minä siitä mitään tiedä. Ei minulla ole traktoria. Harjuset sitä käyttää, kysykää heiltä”, Lehikoinen sanoi möreällä äänellä. 

			”Eivätkö muut käytä sitä?” 

			”En tiedä.” 

			Bêrîtan poimi laukustaan muistivihon ja tutki sitä.

			”Oletko sinä huomannut mitään erikoista viime syksynä tuolla metsässä tai täällä lähistöllä?” Henry jatkoi ovenraossa.

			”Kuten mitä?”

			”Kuten kaivuuhommia tuolla.”

			”En ole. Liittyykö tämä siihen ruumislöytöön?” mies vastasi nopeasti. Hänestä näkyi vain punainen nenä, ajamaton parta, verestävät silmät ja melkein silmille ulottuvat rasvoittuneet hiukset.

			 ”Liittyy. Tuleeko sinulla mitään mieleen?” Henry sanoi ja otti jo askelen poispäin ovesta.

			Lehikoinen naurahti hermostuneesti. ”Te ette tiedä mitään.”

			Henry virnuili Bêrîtanille merkitsevästi ennen kuin vastasi. ”Mitä tarkoitat?” 

			”Lohikäärmenainen on syytön”, mies julisti.

			Henryn aiempi huvittuneisuus kuoli äkisti hänen kasvoiltaan. Hän riuhtaisi oven auki ja tarttui Lehikoista löysän teepaidan rinnuksista.

			”Miten tiedät siitä? Miksi sanoit lohikäärmenainen?” 

			”Rauhoitu, Henry”, Bêrîtan sanoi ja tarttui Henryä olkapäästä.

			Miehen ilme oli hermostunut. Katse harhaili sinne tänne. ”En voi sanoa”, hän henkäisi.

			”Henry, päästä irti. Haetaan hänet kuulusteluun toisella kertaa”, Bêrîtan sanoi vetäen Henryä mukaansa.

			Henry päästi Lehikoisen rinnuksista irti ja perääntyi tuijottaen sekopäältä näyttävää hahmoa, kun tämä veti oven kiinni heidän edestään. Mies seurasi heidän lähtöään ikkunasta.

			”Mitä seuraavaksi? Alatko hakata ihmisistä tietoja?” Bêrîtan sanoi matkalla autolle.

			Autossa Henry näytti edelleen järkyttyneeltä. ”Miten hän tiesi lohikäärmenaisesta? Vain me tiedämme Saara Mäkisen lohikäärmeharhoista.”

			Bêrîtan peruutti pois pihasta ja kääntyi hiekkatielle. ”Me varmaan menemme Tampereelle nyt?”

			Henry ei reagoinut mitenkään Bêrîtanin kysymykseen. ”Ainoa mahdollisuus on se, että Mäkinen itse on puhunut lohikäärmeistä hänelle. Ehkä hän voisi todistaa, että Saara Mäkinen oli ennen tuhopolttoa lohikäärmeharhojen vallassa.”

			Bêrîtan mietti asiaa. Sanoi sitten otsa kurtussa: ”Miksi hän sitten sanoi, että lohikäärmenainen on syytön?” 

		

	
		
			9. luku

			Henry pyysi Bêrîtania ajamaan lujaa, häntä ei haitannut. Tampereelle oli satakolmekymmentä kilometriä matkaa. Mitä vähemmän aikaa matkaan tuhraantui, sen parempi. Vanha pappila seesteisine lahdelmineen oli jäänyt taakse ja nyt Bêrîtan hiljensi tasoristeykseen. Tervan hajua tunki sisälle autoon. 

			”Oliko muuten tuhopolton uhrien kuolinsyytutkimuksessa mitään epäselvyyksiä?” Bêrîtan kysyi.

			”Ei. Saara Mäkisen ruumiista saatiin kelvollinen verinäyte ja se osoitti, että hän oli hengittänyt muun muassa häkää”, Henry paljasti.

			”Tarkoitin uhreja.”

			”Ai? No, kaikista uhreista ei saatu kunnollista verinäytettä. Ne, joista saatiin, osoittivat korkeaa karboksihemoglobiinia. Se vahvistaa, että he olivat kuolleet tulipalossa.”

			Muita autoilijoita ei näkynyt. Tienvarsille oli pinottu tukkeja. Niiden takana kohosi korkeita kasoja kuivuneita kantoja. Bêrîtan työnsi radiopuhelimen kuuloketta syvemmälle korvaansa.

			”Salmi kysyy, missä olemme. Hän on Taysin pihassa”, Bêrîtan sanoi ja vastasi Virveen: ”Ryhmä yksi. Ollaan tulossa, tunnin päästä siellä.”

			Bêrîtan kuunteli napista kuuluvaa puhetta ja sanoi: ”Salmi ei tykännyt, että joutuu odottelemaan tunnin.” 

			”Hyvin ehditään, vaikka ajaisit vähän hitaampaakin”, Henry sanoi ja otti rennomman asennon.

			Bêrîtan katsoi Henryä mutristaen suutaan. 

			”Sano nyt, mitä nimesi tarkoittaa”, Henry sanoi katsoen Bêrîtania raukeasti hymyillen.

			”Miksi sinä sen haluat tietää?” 

			”Muuten vain.”

			Bêrîtan veti syvään henkeä. ”Hyvä on. Etunimeni merkitsee rohkeaa ja vahvaa naista.”

			”Nimi sopii siis sinulle.” Henry väläytti Bêrîtanille hymynsä. 

			”Se sopii monelle muullekin kurdinaiselle. Sanooko nimi Gulnaz Karataş sinulle mitään?” 

			Henry pudisti päätään.

			”Hän on kurdeille vapauden symboli. Hän oli kurdilainen vapaustaistelija, joka kuoli jo 22-vuotiaana. Hän ei antautunut Turkin armeijan tukemalle peshmergalle, vaan hyppäsi mieluummin kalliolta kuolemaansa. Hänet tunnetaan paremmin nimellä Bêrîtan.”

			 ”En ole kuullutkaan”, Henry myönsi. ”Millä vuosisadalla se tapahtui?”

			”Yhdeksänkymmentäluvulla.” 

			”Niinkö?” 

			”Luulin pitkään, että minut on nimetty hänen mukaansa, mutta joskus tajusin, että asia ei voi olla niin”.

			”Miten niin?”

			”Minä synnyin jo pari vuotta ennen kuin kaimastani tuli legenda”, Bêrîtan sanoi ja kääntyi katsomaan Henryä hymyillen.

			”Miksi nimesi sitten on Bêrîtan?”

			”Kysyin sitä äidiltäni. Hän sanoi, että isäni työn vuoksi minut tiedettiin poliisien ja kurditaistelijoiden keskuudessa. Minun syntymänimeni on Bêrîvan, mutta taistelijat ja poliisit alkoivat kutsua minua jossain vaiheessa Bêrîtaniksi. Lopulta vanhempanikin alkoivat kutsua minua sillä nimellä. Kun minulle tehtiin Suomeen muuton yhteydessä paperit, siitä tuli virallinen nimeni.”

			Oriveden jälkeen Bêrîtan vilkaisi kyllästyneen näköisenä Henryä. ”Salmi kyselee, meneekö vielä pitkään ja ehdottaa, jos hän menisi yksin tutkimukseen. Mitä vastaan?” 

			”Enhän minä halunnut sinne edes lähteä. Sano vaikka, että minulle sopii, mutta päälliköille ei sovi”, Henry vastasi ärtyneenä.

			”Ryhmä yksi. Ollaan kohta siellä, meidän täytyy olla läsnä tutkimuksessa.”

			Bêrîtan oli hetken hiljaa ja sanoi sitten: ”Salmi sanoi, että hän kyllä jaksaa odotella, mutta mitä hän sanoo patologille, jolla on varmasti muutakin tekemistä kuin odotella meitä.”

			”Vastaa sille, että pyytää patologia tutkimaan eturauhasnäytteensä. Eikö se maalaispoliisi tiedä, että siellä on oikeuslääkäreitä, ei patologeja?” Henry puhisi.

			Bêrîtan kaarsi Tampereella kolmikerroksisen oikeuslääkinnän toimipisteen pihaan. Poliisiauto oli parkissa rakennuksen vieressä. Hän ohjasi Hyundain auton viereen parkkiin. Ennen kuin he nousivat autosta, Henry kysyi, oliko Bêrîtan ollut aiemmin ruumiinavauksessa tai ruumiin tutkimuksessa. Hän kertoi olleensa ruumiinavauksessa vain kerran opiskeluaikanaan muiden opiskelijoiden kanssa. 

			”Ilmoita, että olemme tulleet”, Henry sanoi Bêrîtanille heidän noustessaan autosta.

			Bêrîtan ilmoitti heidän saapuneen kohteeseen ja pyysi oven avausta. Hetken päästä mies, jolla oli valkoiset saappaat jalassa ja essu yllä, tuli avaamaan heille rakennuksen päädyssä olevan lasioven. 

			”Nieminen, obduktioteknikko. Tervetuloa vain.”

			”Kiitos”, Henry vastasi ja käveli sisään.

			”Bêrîtan Hewlêrî”, Bêrîtan sanoi ja hymyili miehelle astuessaan sisään.

			Mies johdatti heidät pukuhuoneeseen, jossa heitä odotti suojavaatetus: essut, kenkäsuojat, suojamyssyt, kertakäyttöhansikkaat ja maskit. Kun he olivat pukeneet suojat ylleen, mies vei heidät ovelle, jossa luki Avaussali, Oikeuslääketiede. Vaaleansininen liukuovi aukesi itsekseen. Katosta roikkui liikuteltavia valaisimia. Salmi keskusteli naisen kanssa, joka oli päästä varpaisiin suojavaatteiden peitossa. Nainen käänsi katseensa Henryyn ja Bêrîtaniin ja käveli heidän luokseen. Häntä seurasi muutama muu suojauksiin vuorautunut oikeuslääketieteen työntekijä. Salmi jäi seisoskelemaan taemmas toisen poliisin kanssa.

			”Olen oikeuslääkäri Katja Lehtinen”, nainen sanoi. Maskin ja suojalasien takaa näkyivät vain tummat silmät.

			Esittelyjen jälkeen oikeuslääkäri johdatti heidät rosterisen, loivan altaan mallisen tason luokse. Sen päälle oli aseteltu teipattu vaatekasa pääkalloineen. Henry ja Bêrîtan asettuivat ruumiinavaustason viereen. Sen päädyssä oli erillisellä tasolla kumimaton päällä erikokoisia veitsiä, puukkoja ja saksia. 

			”Päätimme poikkeuksellisesti olla riisumatta vainajia etukäteen. Irrotetaan teipit ja vaatteet vasta tässä tutkimuspöydällä teidän läsnä ollessa, jos niiden poisottamisessa paljastuu jotain poliisitutkinnan kannalta oleellista”, lääkäri sanoi asetellen kohdevalaisinta ruumiiden yläosan viereen. Sen jälkeen hän veti kattoon kiinnitetyn putken ruumiiden ylle.

			 Nainen pyysi poliisit aivan lähelle ja alkoi leikata pääkallojen alapuolelta teippiä, jotta ruumiit saataisiin irti toisistaan. Obduktioteknikot vetivät varovasti vaatteiden sisällä olevia ruumiita molemmin puolin sivuille sitä mukaa kuin teippi halkesi ritisten. Haju voimistui ja Bêrîtan vetäytyi vaistomaisesti taaksepäin.

			”Tämä on ollut niin tiivis paketti, että kudosta tuntuu olevan keskivartaloissa vielä jäljellä”, lääkäri sanoi tunnustellessaan vaatteiden sisällä olevia ruumiita.

			Teippi ulottui polvitaipeisiin saakka. Ruumiit irtosivat toisistaan, kun lääkäri oli saanut leikattua teipin kokonaan. Ne käännettiin selälleen eivätkä ne meinanneet enää mahtua tasolle. Pidemmällä ruumiilla oli musta veryttelyasu ja tennarit, jotka olivat luultavasti joskus olleet valkoiset. Lyhyemmällä ruumiilla oli ruskea takki, siniset farkut ja sinertävät kangaskengät. Salmen seurassa oleva poliisi otti valokuvia ruumiista. Lääkäri pyysi avustajalta isompia saksia ja alkoi leikata vaatteita. 

			Haju kävi Bêrîtanista sietämättömäksi. Hän tunsi yhtäkkiä olonsa todella huonoksi. Hän sipaisi kämmensyrjällä otsaa ja alkoi huohottaa raskaasti. Lääkäri vilkaisi Bêrîtania.

			”Tarvitsetko happea? Tämä ei ole helppoa, jos ei tee tätä työkseen.”

			”Sinun ei ole pakko olla katsomassa tätä, jos tekee huonoa. Riittää, että minä ja Salmi seuraamme tutkimusta”, Henry sanoi.

			”Minä joko oksennan tai pyörryn”, Bêrîtan sanoi etsien jotain, mistä ottaa tukea.

			Toinen obduktioteknikko riensi Bêrîtanin viereen ja tarttui häntä käsipuolesta. ”Haluatko käydä jaloittelemassa?”

			Bêrîtan nieleskeli ja nyökkäsi. ”Ehkä se olisi parempi. Olen pahoillani.”

			”Ei mitään syytä olla pahoillaan. Jotkut pyörtyvät pelkästä veren näkemisestä”, lääkäri lohdutteli.

			Obduktioteknikko talutti Bêrîtanin ulos obduktiosalista. Bêrîtan tunsi itsensä luuseriksi. Hän mietti hetken aikaa, yrittäisikö pienen happihyppelyn jälkeen palata, mutta tuli siihen tulokseen, että olisi vielä nolompaa lähteä salista toistamiseen. Hän riisui suojavaatteet pukuhuoneessa ja antoi avustajan taluttaa hänet ulos saakka. Mies saattoi Bêrîtanin penkille kukkaistutusten viereen.

			”Minun täytyy valitettavasti mennä jatkamaan. Pärjäätkö?”

			”Kyllä, ei tässä mitään. Sanotko heille, että odottelen täällä ulkona.”

			Kukat tuoksuivat vienosti ja liikenteen äänet kuuluivat etäältä. Bêrîtanin mieleen muistui, mitä he olivat puhuneet autossa hänen nimestään. Nyt hän katui, että oli sanonut Henrylle yhtään mitään. Vahva ja rohkea nainen. Sehän tuli hienosti todistetuksi. Bêrîtan sulki silmänsä, mutta avasi ne nopeasti, koska näki mielessään oikeuslääkärin, sakset, pääkallot ja likaiset lenkkarit. Päivän tapahtumat pyörivät jäsentymättömänä vyyhtenä mielessä, mutta yksi asia oli selvä. Hän oli onnistunut lähtemään Pasilasta ja aloittamaan uuden työn. Hänen täytyisi todistaa osaamisensa koeajalla. Virheisiin ei ollut varaa. Toivottavasti Henry tai Salmi ei puhuisi kenellekään, että hän lähti avaussalista kesken kaiken.

			Ruumiitten tutkimuksen aiheuttamassa pahoinvoinnissa ei ollut kyse vain hajuista. Bêrîtan oli pelännyt jo pitkään, että joutuisi jonain synkkänä päivänä tunnistamaan siskonsa ruumiin. Siitä saakka, kun oli nähnyt ruumiit arkussa, hän oli miettinyt, mitä jos siinä olisi maannut Rojîn. Nykyään siskoon liittyvät ajatukset olivat hyvin ahdistavia. Kaikki se hyvä, mitä lapsuudessa oli ollut, oli pyyhkiytynyt mielestä. Tilalle oli tullut mielikuvia laihtuneesta siskosta, jonka levottomassa katseessa näkyi vain kaipaus seuraaviin savuihin. Se sisko, jonka kanssa hän oli kasvanut, oli kadonnut. Oli kai hänellä edes joku hyvä muisto siskosta. Se, mikä sisko oli nyt, ei ollut koko totuus. Hän muisteli, miten he olivat Rojînin kanssa pakottaneet äitinsä opettelemaan suomen kielen. Oli heidän ansiotaan, että äiti puhui suomea. Kun Rojîn oli aloittanut koulun, he olivat päättäneet olla puhumatta äidin kanssa enää kurdia, jotta tämä pärjäisi Suomessa paremmin. He puhuivat hänelle vain suomea. Mielikuva äidistä heittäytyneenä persialaiselle matolle huvitti nyt, mutta ei silloin. Kun äiti sanoi kurdin kielellä tulevansa heidän kanssaan hulluksi, sisarukset eivät antaneet periksi, vaan opettivat, miten asia ilmaistiin suomeksi. Ennen pitkää äiti oppi ja sai kielitaidon myötä vakituisen työn. 

			Bêrîtanin silmät kostuivat. Ehkä Rojînin elämä voisi vielä muuttua parempaan.

		

	
		
			10. luku

			Oikeuslääkinnän toimipisteen ovi aukesi vihdoin. Bêrîtan oli odottanut yli puolitoista tuntia ja siirtynyt jossain vaiheessa autoon istumaan. Henry astui ovesta ulos. Perässä seurasi Salmi. Miehet eivät sanoneet mitään toisilleen, kävelivät vain rivakasti autoilleen. Henry avasi auton oven ja istui penkille katsoen Bêrîtania virnuillen.

			”Mitenkäs täällä jaksetaan?” hän sanoi eikä edes yrittänyt kuulostaa huolestuneelta.

			Bêrîtan tyytyi vastaamaan kypsähtäneellä irvistyksellä ja käänsi huomion Henryyn: ”Miten pystyit olemaan Salmen kanssa samassa huoneessa noin kauan?”

			”Hänen hikisestä koirannaamastaan ei näkynyt maskin takaa puoliakaan. Hän oli kumman hiljainen koko toimituksen ajan. Hän pyysi pientä taukoa jossain välissä, oli kuulemma nukkunut huonosti ja herännyt jo puoli viideltä aamulla. Ehdotin, että hän voisi lähteä nukkumaan. Sen jälkeen hän seisoi paikallaan kuin patsas eikä enää vilkaissutkaan minuun päin.”

			”Ette varmaan saaneet sovittua mitään aikatauluista tai yhteisistä palavereista?” 

			”Ei, mutta pakotin hänet sisääntuloaulassa kertomaan kaiken, minkä tietää kadonneesta toimittajasta.”

			”Kertoiko hän?”

			Henry nyökkäsi. ”Kerroin myös, että tarvitsemme Keuruun asemalta kuulustelutilaa aamuksi.”

			Bêrîtan käynnisti auton. Otsalle muodostui ryppyjä, kun hän kysyi: ”Aamuksi? Aiommeko yöpyä Keuruulla?

			”Pakko”, Henry tokaisi nopeasti eikä meinannut saada auki jääneestä suusta ulos enempää sanoja. Kun hän lopulta löysi oikeat sanat, ne kuulostivat Bêrîtanista selittelyltä. ”En saa muuten muodostettua kokonaiskuvaa rikoksista ja silloin tutkintaa on vaikea johtaa. Tajuat varmaan?”

			Bêrîtan huokaisi äänettömästi. Hän ei innostunut ollenkaan ajatuksesta yöpyä Keuruulla. Miksei aikataulua voinut käydä läpi ja sopia yhdessä? Hän meinasi sanoa siitä, mutta mitä se hyödyttäisi. Henry katsoi yhä häneen, odotti varmaan vastausta.

			”Jaaha”, Bêrîtan tyytyi toteamaan.

			 Aurinko mollotti yhä taivaalla. Sen väri oli vaihtunut illan mittaan oranssiksi. Matkalla Pihlajavedelle Henry kertoi Bêrîtanille toimittaja Sini Kankaasta, jonka ystävä oli ilmoittanut kadonneeksi edellisvuoden syyskuun puolivälin paikkeilla. Hän oli Salmen sanojen mukaan ollut tekemässä Pihlajavedellä juttua Rekolan tuhopoltosta ja sairaanhoitaja Saara Mäkisestä. Toimittaja oli yöpynyt Pihlajavedellä ja aikoi viipyä toisenkin yön, mutta katosi järvellä keskellä yötä. Katoamisilmoituksen tehnyt ystävä ei ollut vain ystävä. Hän oli Sini Kankaan kollega. He työskentelivät samassa mediassa. Hän kertoi Keuruun poliisiasemalla, että Kangas oli ollut soutamassa Pihlajavedellä ja valitellut huonoa oloa ennen katoamistaan. Poliisit kävivät paikan päällä katselemassa. He löysivät vain soutuveneen ajautuneena ylösalaisin Pimeäsaaren rantaan. Siitä puuttui toinen airo. Näytti siltä, että nainen oli joutunut veden varaan ja hukkunut. 

			”Eikö Salmi edes harkinnut, että kyseessä voisi olla rikos?” Bêrîtan kysyi, kun Henry lopetti puheensa.

			”Kaikki kuulemma viittasi siihen, että nainen oli pudonnut veneestä ja hukkunut. Ei ollut mitään syytä epäillä rikosta.” 

			He päättivät pysähtyä taas Orituvalla. Siellä oli huomattavasti hiljaisempaa kuin päivällä. Bêrîtan ja Henry istuivat nurkkapöytään syömään hampurilaisaterioita. 

			”Näkyikö ruumiissa muuten toukkia?” Bêrîtan kysäisi osoittaakseen Henrylle, ettei hän ollut niin heikko, miltä oli obduktiohuoneessa vaikuttanut.

			”Joo. Ruumiissa oli vielä kaluttavaa. Toukista pystyy riittävän tarkasti määrittämään kuolinajan”, Henry vastasi ruoka suussa ja lisäsi vielä: ”Tosin lääkärin mukaan viime syksy osuisi silmämääräisestikin varsin hyvin kuolinajaksi.”

			”Mitä muuta löysitte?”

			”Puhelimen.”

			”Ohoh. Miksi et sanonut siitä mitään aiemmin?” Bêrîtan ihmetteli, veti ranskalaisen pussista ja dippasi ketsuppiin.

			”Luulin, että siitä puhuttiin jo.”

			”Sinä varmaan selitit sitä matkalla Anna-Liisalle puhelimessa. En kuullut teidän pitkästä puhelustanne mitään. Kuuntelin radiopuhelinta”, Bêrîtan sanoi.

			”Ahaa”, Henry sanoi ja söi suunsa tyhjäksi ennen kuin alkoi puhua. ”Vanha nokialainen löytyi naisen taskusta. Varmistui muuten, että toinen ruumis oli nainen ja toinen mies. Puhelin oli liian vanha ollakseen toimittajan työväline. Yritetään selvittää, miksi se oli toimittajan taskussa, olettaen että nainen on se toimittaja. Oikeuslääketieteellisestä ilmoitetaan, kun hammaskarttoja on verrattu ruumiitten hampaisiin. Mieheltä oli murtunut kylkiluita. Mitään muita ulkoisen väkivallan merkkejä ei löytynyt kummastakaan. Kuolemat ovat todennäköisesti johtuneet hapenpuutteesta eli tukehtumisesta. Heidät on siis haudattu elävältä.”

			Bêrîtanin ruokahalu katosi. Hän jätti viimeisen palan hampurilaisesta syömättä.

		

	
		
			11. luku

			Airbnb:n tarjonnasta Pihlajavedeltä oli löytynyt yksi mökki. Henry oli varannut sen Orituvalla, josta he olivat ostaneet tarvikkeita ja iltapalaa ennen lähtöään. Kun Pihlajavedelle oli matkaa enää parikymmentä kilometriä Bêrîtan kysyi, oliko Särkiluodon puhelutietoja tarkastettu tuhopolttotutkinnan yhteydessä.

			”Hän ei ollut koskaan epäiltynä. Karigasniemen tolppatiedot toki tarkastettiin. Särkiluodon puhelin linkittyi mastoon läpi yön.” 

			”Sehän ei todista varmasti, että Särkiluoto oli itse Lapissa silloin kun Rekola paloi.”

			”Mitä sitten?” Henry ihmetteli. 

			”Jos puhelutietoja ei tarkastettu, ei voida tietää, oliko hän puhelimellaan illan ja yön aikana.”

			”Hänen Mersunsa nähtiin mökin pihassa juhannusyönä. Mitä ajat takaa?” Henryn äänessä kuului lievä närkästys.

			”Haluan vain varmistua, oliko hän samassa paikassa puhelimensa kanssa. Laittanut viestiä tai puhunut”, Bêrîtan jankkasi.

			”Saara Mäkisen puhelutiedoista selvisi, että hän oli illalla ennen tuhopolttoa soittanut Särkiluodolle kaksi kertaa, mutta puheluihin ei vastattu.”

			”Tarkastettiinko sosiaalinen media?” 

			”Jotain puhetta siitä oli, mutta ei siihen menty sen syvemmälle.”

			”Onko hänellä Facebook, Insta, X, muistatko sitä?” Bêrîtan jatkoi tivaamista.

			”Mitä väliä sillä on?” Henry puuskahti. 

			”Voitko tarkastaa vaikka Facebookin, jos hänellä on siellä tili”, Bêrîtan pyysi ja huomautti, että päivitykset näkyvät ilman kirjautumista, jos ne ovat julkisia.

			 Henry tarttui mielenosoituksellisesti huokaisten puhelimeensa ja näppäili sitä. ”Facebookista löytyy. Näyttää siltä, että viimeinen päivitys on viime syksyltä. Tässä on vain lyhyt teksti. Lähden reissuun, joten minua ei saa vähään aikaan kiinni. Kysymyksiin siitä, mihin hän on lähdössä ei ole vastattu.” 

			”Katsotko, onko juhannuksen aikaan tehty päivityksiä.”

			Hetken päästä Henry sanoi: ”Löytyy kuva Tenojoesta ja valkoisesta auringosta. Teksti on lyhyt. Tenojoki juhannusyönä, levollista.”

			”Mikä sen julkaisun päivämäärä on?”

			”21.6. viime vuonna.” Henry alkoi selata puhelimensa kalenteria. ”21. päivä on lauantai eli päivitys on tehty tulipalon aikaan. Hänen on täytynyt olla hereillä silloin. Miksei hän ole vastannut puheluihin?” 

			”Tai sitten päivitys on ajastettu ja tehty juuri sen vuoksi, että näyttäisi siltä, että hän oli Lapissa juhannusyönä”, Bêrîtan päätteli. 

			”Miksi epäilet hänen valehdelleen? Luuletko, että hänellä on jotain tekemistä tulipalon kanssa?” 

			Bêrîtan näytti miettivän asiaa, mutta ei sanonut mitään.

			”Sano nyt vain, mitä ajattelet”, Henry patisti.

			Bêrîtan vilkaisi Henryä vakavana. ”Miksi Rekolan ympärillä on muuri ja mihin Särkiluoto on kadonnut? Jos hän on toinen niistä ruumiista, miksi hänet on tapettu? Minua vain mietityttää tämä juttu.”

			”Mitäpä tuohon voisi sanoa. Jos Saara Mäkinen ei ole syyllinen, minä saan siitä paskaa niskaani koko loppuelämäni ajan.”

			Bêrîtan ymmärsi Henryn tunteman ristiriidan. Tutkiessaan uudelleen tapausta tämä saattoi joutua hankalaan tilanteeseen, mikäli tuhopolttoon täytyisi nimetä uusia epäiltyjä. Se ei olisi Henryn uran ja maineen kannalta kovin mairittelevaa.

			”Minne muuten menemme?”

			”Rekolaan”, Henry vastasi siirtäen katseensa sivuikkunaan.

			Toisen tasoristeyksen jälkeen asfaltti vaihtui pian hiekkatieksi. Pöly kohosi pilvenä Hyundain takana. Vanhat sähköjohdot riippuivat löysinä tien reunojen sähköpylväistä.

			Rekolantien alkupäässä Bêrîtan pysäytti auton opastetaulun kohdalla. He nousivat autosta ja kävelivät taulun viereen. Synkkä metsä kohosi ympärillä hämärtäen maisemaa. 

			”Akseli Gallen-Kallela on pyöräillyt näillä main. Myös Alvar Aalto mainitaan”, Henry mutisi lukiessaan tauluja.

			 ”Onko Rekola tuolla edessä?” Bêrîtan kysyi tähyillen edessään olevan kapean tien suuntaan.

			 ”Katsos vain!” Henry innostui välittämättä Bêrîtanin kysymyksestä. ”Alvar Aalto oli tehnyt piirustukset Rekolasta, mutta niitä ei koskaan käytetty.”

			”Hienoa, mutta jatketaanko nyt matkaa”, Bêrîtan sanoi ja palasi autolle.

			Bêrîtan istui autoon, mutta Henry jäi lukemaan taulua. Hän ajoi muutaman metrin eteenpäin ja stoppasi Henryn kohdalla. Muisti taas siskonsa. Kirjoitti Henryä odotellessa tälle viestin. Mikset vastaa äidille? Hän on huolissaan. Henry siirtyi hitaasti taaksepäin katse taulussa ja istahti viimein Bêrîtanin viereen.

			”Mikä siinä niin kiinnostavaa oli?” 

			”Hömppä-Aapo. Tiedätkö, kuka hän oli?”

			”Ei aavistustakaan”, Bêrîtan vastasi kohauttaen harteitaan.

			”Hänet tunnettiin täällä aikoinaan. Hänellä ei ollut kotia, mutta päivät hän rallatteli ja yöt nukkui missä milloinkin, toisinaan kirkon viinikellarissa.”

			”Sitäkö sinäkin haluaisit?” 

			Henry naurahti osoittaen sormellaan edessä avautuvaa tietä. Hän pyysi Bêrîtania ajamaan siitä. Hänen puhelimensa alkoi soida. Bêrîtan ajoi kävelyvauhtia. Tien viereen ilmaantui vanha viljasiilo ja navetta, jonka katto oli sammalen peittämä. Sen jälkeen vastaan tuli kolmisen metriä korkea läpinäkymätön aita, joka ympäröi Rekolan pihapiiriä. Rautaportti oli vääntynyt ja roikkui tien suuntaisesti aukossa yhden saranan varassa. Bêrîtan kuunteli Henryn lyhyitä vastauksia samalla kun auto lipui aukosta pihaan. Henry lopetti puhelun. 

			”Se oli oikeuslääkäri. Hampaat on nyt tutkittu”, Henry sanoi ja näytti epävarmalta.

			”Mitä hän sanoi?” Bêrîtan kysyi ja samalla hetkellä heidän oikealle puolelleen ilmaantui puiden takaa hoivakoti Rekolan mustuneet rauniot. Raunioiden yllä lenteli pääskyjä ylös alas.

			Henry tuijotti tyhjyyteen ja sanoi: ”Nainen on toimittaja Sini Kangas, mutta miesvainaja ei ole Juha Särkiluoto.”

		

	
		
			12. luku

			Bêrîtan otti puhelimen ja radiopuhelimen käsiinsä. Viestiääni kertoi juuri saapuneesta viestistä. Henry nousi autosta ja löi oven kiinni, mutta Bêrîtan jäi katsomaan viestiä. Se oli Rojînilta. Soitin äidille. Pusuemoji viestin perässä tarkoitti, että Rojîn oli hyvällä tuulella, mikä tarkoitti sitä, että hän oli juhlimassa. Taas. Hänen ei tarvinnut työskennellä, koska Şaho rahoitti bisneksillään heidän elämäntyylinsä. Şaho oli Bêrîtanin tavoin asunut lapsuutensa Kurdistanissa, tosin Turkin puolella köyhissä oloissa. Hänellä oli tarve näyttää kaikille, että nyt hänellä oli rahaa. Se oli yksi syy, miksi poliisi oli alun perin kiinnostunut hänen tekemisistään. Millaiseksi Rojînin elämä muuttuisi, kun Şaho saataisiin nalkkiin ja passitettaisiin vankilaan? Huumekoukussa, rahattomana ja asunnottomana Rojînin ongelmat kaatuisivat hänelle ja äidille.

			Bêrîtan nousi autosta Rekolan pihaan. Ilmassa tuntui palaneen kiven ja hiilen haju. Tien vierustan pensaat kahisivat hiljaa. Jostain kaukaa kantautui moottoriveneen ääni. 

			”Lohikäärme sopii hyvin tähän maisemaan”, Henry sanoi ja asteli kohti Rekolan oviaukkoa. 

			”Siitä puheen ollen, mitä jos se kalanhajuinen mies, Lehikoinenko hänen nimensä oli, tietää oikeasti jotain? Miksi muuten hän olisi sanonut, että lohikäärmenainen on syytön?” Bêrîtan sanoi hiljaa.

			”Todisteet puhuvat Mäkisen syyllisyyden puolesta”, Henry sanoi tutkiessaan rakennuksen oviaukosta näkyviä pikimustia rakenteita. 

			”Sanoitko aikaisemmin, että Saara Mäkinen uhkaili Särkiluotoa. Mistä siinä oli kyse?”

			Henry kyykistyi ja tarttui mustaan tiilenpalaseen. Hypisteli sitä käsissään ja alkoi puhua hiljaisella äänellä kuin joku olisi voinut muuten kuulla heidän puheensa. ”Saara Mäkinen oli viikkoa ennen tulipaloa vannonut kostoa Juha Särkiluodolle Villa Fredrikan käytävillä, kun hänen synkkä menneisyytensä oli paljastunut koko kylälle. Hän luultavasti uskoi Särkiluodon olleen paljastuksen takana. Useat työntekijät todistivat samaa. Saara Mäkinen vaikutti tasapainottomalta ja vihaiselta, jopa vaaralliselta.” 

			Henry nousi seisomaan, pudotti tiilenpalan maahan ja pyyhki käsiään toisiaan vasten.

			Bêrîtan työnsi päänsä sisään oviaukosta. ”Koko kylä ja työyhteisö kääntyivät häntä vastaan. Hän oli hirviö kaikkien silmissä, koska ketään muutakaan ei ollut ehdolla massamurhaajan rooliin.”

			He lähtivät kävelemään eteenpäin ja saapuivat toiselle rautaportille. Se oli ehjä, mutta kiilattu pysymään auki ruosteisella pyörätelineellä. Tien vieren pusikossa näkyivät syvät urat, luultavasti paloauton tekemät. Aidan myötäisesti istutetut tuijat olivat kasvaneet korkeammiksi kuin aita. 

			”Pilarituijat aidan reunoilla varmistavat, ettei sen takaa ole voinut nähdä edes Rekolan vinttikerrosta. Sitten on nämä portit ja koodilukot. Vaikea uskoa, että aita olisi tehty suojaamaan vanhusasiakkaiden yksityisyyttä”, Bêrîtan sanoi sivellen kädellään portin reunaa. 

			”Jos tämä olisi ollut nudistien hoivakoti, se olisi ymmärrettävää”, Henry sanoi.

			Bêrîtan kääntyi osoittamaan keltaista hirsitaloa. ”Tuossako Särkiluoto asuu?” 

			”Kyllä”, Henry vastasi, kun he lähtivät kävelemään hitaasti kohti taloa.

			Metsän takana näkyvä hohde värjäsi taivaanrannan pilvet punertaviksi. Ilma oli viilentynyt.

			He kävelivät hirsitalon ikkunan taakse. Avarassa tuvassa näkyi vanha, rähjääntynyt sohvakalusto ja turkoosinvihreä keraaminen tulisija. He jatkoivat matkaa kuistin ohi talon takakulmalle ja pysähtyivät. Talon sivulla oli musta uudehko Mercedes-Benz E 400d, mutta sen takana oli musta ruumisauto.

			”Tuolla ruumisautolla olisi kätevää kuljettaa ruumisarkkua”, Henry virkkoi kuin itsestäänselvyys olisi ollut jokin suurikin oivallus.

			Bêrîtan rypisti otsaansa. ”Eikös ruumisauto ole sitä varten?”

			”Se pitäisi tutkia. Myös Särkiluodon talo pitäisi tutkia”, Henry sanoi miettiväisen näköisenä.

			Bêrîtan näki jotain talon takakulman viereisessä pusikossa ja lähti katsomaan, mitä siellä lojui. Henry seurasi perässä. 

			”Täällä on pyörä. Tämä on uudehko sähköpyörä, ei mikään vanha rotisko.”

			”Mikä tuo on?” Henry kysyi osoittaen pyörän vieressä makaavaa sairaalasängyn valkoisen muovipohjan näköistä häkkyrää.

			Hän veti hökötyksen esiin puskista. Se oli sänkytasoa kapeampi valkoinen taso, jonka alla oli metallikehikko ja pienet renkaat. 

			”Onkohan tämä tarkoitettu ruumiinkuljetuksiin?” 

			Henry nosti laitteen pystyyn ja rullaili sitä pehmeässä ruohikossa. Hän painoi jotain vipua. Sen päällä oleva laveri irtosi.

			”Helvetti”, Henry ärähti.

			Bêrîtan hätkähti. ”Sattuiko sinuun?”

			”Tämä voi olla todistusaineistoa ja se on nyt täynnä minun sormenjälkiäni.”

			”Eiköhän meillä ole sormenjälkiä siinä teipissä ja jos tuota ruumisautoa on käytetty arkun kuljetukseen, siitä löytyy lisää.”

			Henry pyysi Bêrîtania ilmoittamaan teknisen tutkinnan tarpeesta Virvessä.

			”Sinäkö kirjoitat kotietsintämääräyksen?” Bêrîtan halusi tietää.

			Henry nyökkäsi. ”Käydään nyt ilmoittamassa Jarmo Lehikoiselle huomisaamun kuulustelusta.” 

			Henry käveli edeltä autolle. Bêrîtan selvitti tilannetta Virveen ja pyysi teknistä tutkintaa Rekolaan.

			Autossa Bêrîtan valitsi navigaattorin aikaisemmista osoitteista Iisakin naapurin osoitteen. Auton valot valaisivat hämärtyvää tienoota. 

			”Nyt kun tiedämme, että Juha Särkiluoto on kateissa eikä hän ole arkusta löytynyt ruumis, meidän on pakko arvioida asiaa niin, että hän on mahdollinen epäilty. En vain voi keksiä mitään syytä, miksi hän olisi tehnyt jotain sellaista”, Henry sanoi huolestunut ilme kasvoillaan. 

			Katsellessaan Henryn synkentynyttä ilmettä Bêrîtan muisti, miten loukkaantuneilta Jutta ja Markku olivat näyttäneet, kun Anna-Liisa oli määrännyt hänet Henryn mukaan. Toivottavasti he eivät kääntyisi sen vuoksi häntä vastaan. 

				Henry jatkoi lannistunut ilme kasvoillaan: ”Jos Särkiluoto täytyy nimetä epäillyksi, tiedätkö, mikä tässä on pahinta?”

			”No?”

			”Hän oli tuhopolttotutkinnan tärkein tietolähde. Saimme häneltä tiedot Rekola-säätiöstä, hoitajista ja uhreista. Hänellä on ollut hyvä tilaisuus halutessaan johtaa tutkintaa harhaan. Kuka hitto olisi edes kehdannut epäillä Suomen Äiti Teresaa?” Henry sanoi ja puri hampaat yhteen.

		

	
		
			13. luku

			”Sori, mitä sanoitkaan?” Henry kysyi hajamielisenä, kun Bêrîtan ajoi kapeaksi käynyttä tietä mateluvauhtia.

			He olivat juuri käyneet ilmoittamassa Jarmo Lehikoiselle aamun kuulustelusta ja olivat nyt matkalla Airbnb-majoitukseen.

			”Sanoin, että majoituspaikan omistajalta – se on muuten se Kalle Harjunen, Iisakin veljenpoika – tuli minulle viesti. Siinä kerrottiin, että mökki sijaitsee Pimeäsaaressa. Viestissä oli soutuvenepaikan sijainti ja selvitys siitä, missä Pimeäsaari sijaitsee”, Bêrîtan sanoi.

			Henry katsoi Bêrîtania epävarman oloisena. ”Eli se on saaressa?”

			”Joo, se on saaressa ja se olisi ehkä selvinnyt meille aikaisemmin, jos joku olisi lukenut majoituspaikan kuvauksen”, Bêrîtan sanoi korottaen hieman ääntään.

			”Haittaako se?” Henry kysyi.

			”Hauska yksityiskohta: mökkipaikan nimi on Kalmiston kulma.”

			”Lukiko viestissä niin? Mikäs vika saarimökissä on?”

			Bêrîtan hengitti muutaman kerran hitaasti sisään ja ulos rauhoittuakseen. Sanoi sitten hiljaisemmalla äänellä: ”Mökissä ei ole sähköjä, ei sisävessaa eikä juoksevaa vettä. Ei ihme, että se oli niin halpa.”

			”Yksi yö, kyllä me selviydymme siitä”, Henry sanoi virnistäen.

			Bêrîtan kääntyi navigaattorin osoittamalle edellistä kapeammalle hiekkatielle. Teräviä kiviä törrötti ruohon seasta kuin tie olisi jokin esterata. Tie päättyi sammaleiseen pusikkoon.

			Bêrîtan ja Henry nousivat ulos autosta. Myöhäisillan valoa siivilöityi puiden oksien ja lehtien väleistä. He ottivat tavaransa ja lähtivät kävelemään kohti rannassa kajastavaa kirkkaanpunaista soutuvenettä. Seuraan lyöttäytyi pusikossa lymyileviä hyttysiä. Itikoiden ininä voimistui joka askeleella.

			”En tajunnut ottaa mukaan kumisaappaita enkä kurahousuja”, Bêrîtan tokaisi.

			Henry katsahti Bêrîtania huvittuneena. ”Minä voin soutaa.”

			Bêrîtan laittoi veneeseen laukkunsa. Henry nosti mättäiköstä airot ja asetti ne hankainten holkkeihin. Bêrîtan huitoi pois ympärillään lentäviä hyttysiä. 

			”Sitten vain veneeseen”, Henry sanoi pidellen veneen keulasta kiinni molemmin käsin. 

			Bêrîtan loikkasi veneeseen ja käveli keskipenkin yli perään. Hän pyyhkäisi havunneulat pois istuimelta ennen kuin istui. Henry työnsi veneen vesille ja hyppäsi kyytiin. Vene heilahti. Henry istui keskipenkille tarttuen airoihin. Vene lipui poispäin rannasta paljastaen epätasaisen rantaviivan ja tiheän varvikon. Kevyt tuuli rikkoi järven pinnan. Läheisen saaren edustalta kuului lokkien kimeää huutoa. Henry käänsi veneen niin, että oli selkä menosuuntaan päin. Sen jälkeen hän kiskoi airoista sen, minkä jaksoi.

			Muutaman minuutin soutamisen jälkeen Henry antoi airojen painua veteen ja nyökkäsi läheisen saaren suuntaan. ”Onko tuo Pimeäsaari?”

			”Näyttääkö se Pimeäsaarelta? Tästä on matkaa sellaiset viisi kilometriä, joten koetahan soutaa”, Bêrîtan sanoi tympeän näköisenä.

			”Mitä helvettiä, viisi kilometriä!” Henry katsoi epäuskoisena Bêrîtania.

			”Yksi soutumatka vain, ei se ole niin iso juttu. Kyllä me selviydymme”, Bêrîtan sanoi ja hymyili nyt hieman.

			”Sinnehän soutaa varmaan tunnin. Mihin suuntaan pitää soutaa?”

			Bêrîtan sulki toisen silmänsä ja osoitti sormellaan Henryn selän taakse. Henry jatkoi soutamista aiempaa sisuuntuneempana. Bêrîtan oli saanut hyvän tuulensa takaisin.

			”Hyvä, että ainakin sinulla on hauskaa”, Henry murahti.

			”Sinun olisi pitänyt lukea majoitusinfo tarkemmin.” 

			Henry ei sanonut enää mitään. Järvestä kohosi kiviä, jotka lokit olivat omineet ja paskoneet valkoisiksi. Sitten kuului ilkeä karahdus. Vene pysähtyi kuin seinään. Henry lensi selälleen veneen pohjalle. Bêrîtan syöksähti kohti keskipenkkiä, mutta sai kädet eteensä ennen osumaa.

			”Sattuiko pahasti? Annahan kun autan sinut ylös”, Bêrîtan sanoi huomatessaan Henryn pitkin pituuttaan veneen pohjalla. 

			Bêrîtan auttoi Henryn pystyyn. 

			”Löin pääni keulapenkin kulmaan, ei sen pahempaa”, Henry sanoi käännellen päätään puolelta toiselle.

			”Siinä viestissä taidettiin varoittaa karikosta”, Bêrîtan tunnusti palatessaan penkille.

			”Näkyyhän tuossa teräviä kiviä pinnan yläpuolellakin. Etkö nähnyt niitä?”

			”En tajunnut tuijottaa veden pintaa. Katselin noita lokkeja”, Bêrîtan vastasi katsellen saaren suuntaan. ”Eikö kuljettajan pitäisi katsoa, mihin soutaa?”

			”Miten se onnistuu selkä menosuuntaan päin?” Henry irrotti airon holkista ja työnsi sillä heidät pois karikolta. 

			”Jos se sinua yhtään lohduttaa, niin tuolla se Pimeäsaari jo näkyykin”, Bêrîtan sanoi ja osoitti sormella vähän matkan päässä siintävää isoa saarta. 

			Henry katsoi ensin saarta ja sitten Bêrîtania. ”Eihän tuonne ole kuin muutama sata metriä.”

			”Minä vähän kiusasin sinua”, Bêrîtan sanoi kujeileva ilme kasvoillaan.

			Henry laittoi mitään sanomatta airon takaisin paikoilleen ja jatkoi soutamista. Hän kiersi karikon ja suuntasi sen jälkeen veneen keulan kohti Pimeäsaarta. 

			Saaren edustan rantavedessä oli kivi, jonka Henry ohitti aivan läheltä. Vene tussahti rantaan järviruokojen kahistessa sen reunoja vasten. Henry harppoi keulaan ja hyppäsi ohuelle hiekkakaistaleelle. Hän kiskoi veneen maihin ja odotti, että Bêrîtan astui rannalle. 

			He ottivat laukut ja suuntasivat kohti mökkiä, joka oli nähnyt parhaat päivänsä epäilemättä vuosikymmeniä sitten. Sen vihreää väriä saattoi hädin tuskin erottaa harmaantuneesta lautaverhoilusta. Haalistuneen terassikatoksen punavalkoiset vuorauslaudat toivat Bêrîtanin mieleen tivolikojun ja Linnanmäen. Pihan korkeat ja tuuheat kuuset peittelivät mökin hämärään huntuun. Terassilaudat joustivat heidän allaan huolestuttavan syvään. Bêrîtan työnsi kätensä purkkiin, joka roikkui seinällä oven vieressä. Hän nosti sieltä pitkän ruosteenruskean avaimen ja työnsi sen avaimenreikään. 

			Kun Henry ja Bêrîtan olivat asettuneet homeenhajuiseen hämärään mökkiin, he totesivat, että mitkään kaasuvalot eivät toimineet eikä puhelimien akkuja voinut ladata, koska sähköä ei ollut. He alkoivat kaivella laukuistaan eväitä. Orituvan suolaisesta hampurilaisateriasta oli kulunut jo neljä tuntia. Kello lähestyi puolta yötä. Henry poimi laukusta makkarapaketin ja huusi keittiössä hääräilevälle Bêrîtanille: ”Maistuuko sinulle makkara? Ei kun hetkinen, voitko sinä syödä… tuota noin… sianlihaa?”

			Bêrîtan lopetti keittiön kaappien koluamisen ja ilmaantui oviaukkoon pää kallellaan. ”Miten niin, voinko syödä sianlihaa?” 

			”Joissain uskonnoissa se on kiellettyä”, Henry sanoi.

			”En ole koskaan syönyt sianlihaa. Kyllä, se on kiellettyä minun uskonnossani. Ostin kolmioleipää, syön sitä”, Bêrîtan sanoi äänessään karheutta ja palasi keittiöön.

			”Okei. Kysyin vain, kun en tiennyt”, Henry sanoi.

			Henry alkoi etsiä polttopuita. Bêrîtan vaikutti kyllä hyvältä rikostutkijalta ensimmäisen päivän perusteella, mutta mistä työn ulkopuolisista asioista hänen kanssaan saattoi keskustella?

			”Täällä on valkoviinipullo. Haluatko sitä vai kieltääkö uskontosi sen?” Bêrîtan huusi keittiöstä.

			Henry naurahti ja rentoutui. ”Ei kiellä. Tuo vain pöytään”, hän huusi takaisin.

			Bêrîtan tuli keittiöstä lasien, lautasten ja viinipullon kanssa ja latoi ne pöytään. Henry sai takkaan tulen. Tajusi vasta sen jälkeen vetää pellin auki. 

			”Ai helkutti. Sain noista haloista tikun sormeeni”, Henry sanoi puristellen peukaloaan.

			Bêrîtan tuli Henryn viereen. ”Näytäs.”

			Bêrîtanin hiukset heilahtivat ja kutittivat Henryn kaulaa. Bêrîtan tarttui määrätietoisesti Henryn peukaloon tarkastellen sitä takkatulen loisteessa.

			”Se on syvällä. Minulla on pinsetit. Voin yrittää vetää sen niillä pois”, Bêrîtan lähti kaivelemaan käsilaukkuaan, joka oli sohvan hämärässä nurkassa.

			Henry odotti kiltisti takan edessä, kunnes Bêrîtan palasi pinsetit kädessä. Bêrîtan puristi Henryn peukaloa yrittäen saada tikun päätä esiin. Ei mennyt kauaa, kun tikun pää tuli näkyviin. Bêrîtan tarttui siihen pinseteillä ja veti sen pois. 

			”Kas niin”, hän sanoi, kääntyi ja vippasi pinsetit sohvalla lojuvaa laukkuaan kohti.

			”Kiitos, olet tehnyt tuon ennenkin.”

			”Joo. Opin sen kaverini mökillä, jossa saatiin aina tikkuja milloin mihinkin ruumiinosaan.” 

			Henry istui pöytään tarttuen viinipulloon. Hän tarjosi sitä Bêrîtanille, joka näytti sormilla paria senttiä. Bêrîtanin istuutuessa pöydän toiselle puolelle Henry kaatoi viiniä kumpaankin lasiin.

			”Tiedän, mitä ajattelet”, Bêrîtan sanoi saaden Henryn räpyttämään silmiään. ”Ajattelet, että jos en voi syödä sianlihaa ja olen kotoisin Irakista, minun täytyy olla muslimi. Katsoit viinilasiani ja ajattelit, että jos olen muslimi, miten voin juoda alkoholia.”

			Henry katsahti Bêrîtania säikähtäneenä. Hän oli ajatellut juuri niin, mutta miten hän voisi sanoa sen, ettei se kuulostaisi syytökseltä. 

			”Tuosta taidostasi lukea ajatuksia on varmasti hyötyä rikostutkinnassa”, Henry sanoi, kun ei muuta keksinyt. 

			”Tiedoksesi, en ole mikään kovin hyvä muslimi. En tiedä, haluanko edes olla muslimi. Äitini pitää sitä itsestään selvänä, mutta kukaan ei ole koskaan kysynyt sitä minulta. Olen vähän vaiheessa asian kanssa”, Bêrîtan sanoi huokaisten hiljaa.

			Henry tarkkaili Bêrîtania kulmiensa alta eikä rohjennut sanoa mitään. 

			”Puhutaan välillä sinusta. En tiedä sinusta oikeastaan mitään”, Bêrîtan sanoi loihtien kasvoilleen pirteän ilmeen.

			”Jaa”, Henry sanoi siemaisten viiniä, ”mitä haluat tietää?” 

			”Mitä teet työn ulkopuolella? Onko sinulla jotain harrastuksia?”

			Henry katsoi tulta pitkään ja sanoi: ”Minulla oli intohimo musiikkiin, mutta en ole koskenut pianoon vuosiin.” 

			Henry siirtyi takan eteen, asetteli makkaran tikun päähän ja työnsi sen takkaan.

			”Isäni on tunnettu oopperalaulaja”, hän jatkoi. ”Hänen mielestään minusta olisi pitänyt tulla pianisti, ei poliisi.” 

			”Olisitko sinä itse halunnut pianistiksi?” Bêrîtan kysyi.

			Henry käänsi katseensa puolittain takanaan istuvaan Bêrîtaniin. ”En.”

			”Hmm. Et halunnut pianistiksi, johon sinulla oli intohimo. Saanko arvata, mitä oikeasti halusit? Halusit poliisiksi.”

			Henry nauroi vapautuneemmin kuin oli nauranut aikoihin. ”Mistä helkutista sinä sen arvasit?”

			”Minun pitäisi äitini mielestä olla siivoaja”, Bêrîtan sanoi.

			”Ajatteleeko hän, että siivoajan lahjasi menevät hukkaan, kun olet poliisi?”

			”Kyllä siivoukseenkin voi olla intohimo. Minulla ei ole”, Bêrîtan sanoi vakavissaan.

			Henry palasi pöydän ääreen tummunut makkara tikun päässä. Bêrîtan oli sytyttänyt pöydässä oleviin kynttilöihin tulen. Niiden liekit loivat huojuvia varjoja mökin seinille. Iso tuvan ikkuna heijasti mökin vaatimattoman sisustuksen häilyvänä kuvana, jossa näkyi vuodesohva, avotakka ja portaikko parvelle.

			Henryn syödessä he olivat pitkään hiljaa, kunnes Henry rikkoi hiljaisuuden. ”Sinun vuorosi kertoa jotain itsestäsi.”

			”Tänä aamuna ennen kuin heräsin”, Bêrîtan sanoi kääntäen katseensa poispäin Henrystä. Hän huokaisi syvään. ”Näin painajaista Kurdistanista.”

			Bêrîtanin avoin katse siirtyi Henryn silmiin. 

			”Muistan erityisesti sen tunteen. Kauhun, joka siirtyi äidistä minuun. Äiti ei suostu puhumaan siitä ajasta, joten olen joutunut kyselemään muilta sukulaisilta, mitä silloin tapahtui.”

			Henry piti katseen tiiviisti Bêrîtanin silmissä, kun Bêrîtan alkoi kertoa Kurdistanin sisällissodasta ja vuodesta 1996. Bêrîtan muisti isän ja äidin kiihtyneet ja huolestuneet puheet keittiön pöydän ääressä, kun he joivat teetä ja söivät kulichoja ja vesimelonia. 

			Henry keskeytti, koska halusi tietää, mitä kulichat olivat. Bêrîtan kertoi niiden olevan kurdilaisia keksejä. Bêrîtan räpytti pitkiä ripsiään ja jatkoi kertomista. Kurdistanin isänmaallinen liitto PUK ja Hewlêrin poliisi puolustivat Hewlêriä Kurdistanin demokraattista puoluetta ja sen liittolaisia vastaan. Elokuun viimeisenä päivänä Saddam Hussein lähetti armeijan joukot Hewlêriin. Tuona päivänä he vangitsivat Bêrîtanin isän. Hän oli heidän silmissään vihollinen. Isä päätyi niiden 700 joukkoon, jotka teloitettiin. 

			Bêrîtan lopetti puhumisen. Hän nieleskeli itkua ja pyyhki silmäkulmiaan. ”Anteeksi. Tämä nostaa näköjään tunteeni pintaan.”

			”Ei sitä tarvitse anteeksi pyytää. Olet joutunut kokemaan pikkulapsena rankkoja asioita. En pysty edes kuvittelemaan, mitä olet joutunut käymään läpi”, Henry sanoi ja laski käden Bêrîtanin kädelle.

			Bêrîtanilta meni hetki ennen kuin hän saattoi jatkaa puhettaan. Myös poliisien perheenjäsenet olivat vihollisia ja heitäkin teloitettiin. Bêrîtan ja hänen äitinsä oli pakko paeta Hewlêristä. Yhdysvallat evakuoi tuhansia kurdeja Tyynenmeren saarelle Guamiin, josta heidät siirrettiin myöhemmin Yhdysvaltoihin. Tieto Yhdysvaltojen pelastusoperaatiosta kulki suusta suuhun kurdien keskuudessa. Bêrîtan ja hänen äitinsä eivät onnistuneet pääsemään evakuoitavien joukkoon. He pakenivat Iraniin, jossa he päätyivät YK:n pakolaisleirille. Sieltä heidät lennätettiin kiintiöpakolaisina Suomeen.

			”Joten kun minulta kysytään, miksi muutitte Suomeen, en yleensä vastaa mitään. En halua kertoa tuntemattomille siitä mitään, koska oma äitini ei puhu siitä minulle”, Bêrîtan sanoi painaen katseensa pöytään. ”Vanhemmat kurdit surevat ja ikävöivät kotimaataan. Siellä he olivat suvun ympäröimänä ja heitä arvostettiin. Täällä he kokevat usein arvottomuutta. He ovat vain tuntemattomia maahanmuuttajia, jotka saavat osakseen paheksuvia katseita ja huutelua.”

			Henry ei tiennyt, mitä voisi sanoa. Hän empi hetken, loi lämpimän katseen Bêrîtaniin ja sanoi: ”Kiitos kun kerroit.”

			Bêrîtan kuivasi poskille vierineet kyyneleet ja huokaisi taas, nyt helpottuneen näköisenä.

			”Ehkä oli ihan hyvä saada se kerrottua. Kovin moni ei tiedä, miksi päädyin Suomeen.”

			Kun kumpikaan ei sanonut enää mitään, Henry taputti pöydän pintaa ja totesi, että pitäisiköhän mennä nukkumaan. Bêrîtan nyökkäsi ja katsoi puhelintaan. 

			”Onpas kello jo paljon.”

			”Niin on ja herätys on kuudelta. Minä voin nukkua tuossa sohvalla. Saat parven itsellesi”, Henry sanoi pyyhkien paperilla sormensa. 

			”Kuinka vain”, Bêrîtan sanoi, hymyili ja heidän katseensa kohtasivat. 

			Henry meni hämilleen. Hän oli liian lukossa saavuttaakseen tunnemuistoja naisen huomiosta. Ajatukset vaelsivat vaimoon, jota hän ei ollut nähnyt seitsemään vuoteen. 

		

	
		
			14. luku

			Bêrîtan odotti ulkona Henryä, joka pakkasi vielä tavaroitaan. Unet olivat olleet lyhyet ja surkeat. Hyttyset olivat inisseet Bêrîtanin korvan juuressa koko yön ja hän oli läiskinyt niitä kuoliaaksi minkä jaksoi. Kahvi, jota Henry keitti oli vanhaa ja maistui lähinnä kissan pissalle. Ryytyneenä, eiliset meikit kasvoillaan hän käveli rantaan. Häntä häiritsi, että oli puhunut henkilökohtaisia asioitaan Henrylle. Olisi pitänyt pysyä vain työasioissa. Nyt Henry tiesi hänestä jotain sellaista, minkä vain harva tiesi. Vaikka Bêrîtan oli päättänyt lujasti olla ajattelematta ex-miesystäväänsä Mikaelia, hän ei voinut olla vertaamatta Henryä ja Mikaelia mielessään. Myös Mikael oli poliisi. Hän oli tutustunut mieheen poliisiammattikorkeakoulussa. Äiti ei tietenkään hyväksynyt Mikaelia, koska Bêrîtanin miehen olisi pitänyt olla kurdi. Suhde päättyi vuosi sitten, kun Mikael petti häntä. Mikael ei koskaan päästänyt Bêrîtania lähelleen. Hän oli hurmaava ja komea, mutta suhde jäi pinnalliselle tasolle. Henry oli toista maata ja Bêrîtanista tuntui, että saattoi luottaa tähän aivan eri tavalla kuin Mikaeliin. Se oli outoa, koska hän oli tuntenut Henryn vasta vuorokauden. Tuntui, että Henry ei pettäisi hänen luottamustaan. 

			Tumma vesi oli peilityyni. Pilvet heijastuivat sen pinnasta. Jokin lensi häntä kohti järven selältä päin. Se oli suuri valkoinen lintu. Kova kaakatus kaikui järven selkää pitkin. Muutaman kymmenen metrin päässä Bêrîtanista lintu laskeutui veteen. Se veti siipensä piiloon ja silloin Bêrîtan tunnisti linnun joutseneksi. Lintu oli majesteettisen kaunis. Höyhenpeite hohti kuin keväthanki, kun se uiskenteli edestakaisin rannan tuntumassa. Se oli tullut varmasti tuomaan terveisiä Kurdistanin haikaroilta. 

			Bêrîtan poimi laukustaan kännykän aikomuksenaan ottaa kuvan linnusta, mutta se oli ehtinyt uida rantatöyräiden taakse piiloon. Oven paukaus sai Bêrîtanin melkein pudottamaan puhelimen. Henry harppoi veneelle laukun kanssa ja oli valmiina työntämään sen vesille, kunhan Bêrîtan ensin hyppäisi kyytiin.

			Lintujen äänet ja airojen tasaiset suhahdukset veteen säestivät soutumatkaa. Henry kertoi Bêrîtanille tehneensä samaa, mitä tämä oli tehnyt koko yön: tappanut hyttysiä. Ne olivat päässeet esteettä sisään piipusta, jonka peltiä Henry ei ollut muistanut sulkea ennen nukkumaanmenoa. Päivänvalossa karikko näkyi selvästi. Nyt Henry osasi varoa sitä. 

			Soutumatkan jälkeen he pakkasivat tavaransa Konaan ja ajoivat muutaman kilometrin matkan Jarmo Lehikoisen talonröttelön edustalle. He nousivat autosta ja kävelivät likaisen ulko-oven taakse. Henry hakkasi ovea. He odottivat, mutta mitään ei tapahtunut. Henry paukutti ovea uudelleen. Bêrîtan siirtyi katsomaan, näkyikö keittiön ikkunasta mitään. 

			”Hiljaista on”, Bêrîtan tuumasi. Hän lähti kiertämään taloa tulosuuntaan päin. Toisessa ikkunassa verhot peittivät näkyvyyden.

			”Minä kierrän toisesta suunnasta”, Henry sanoi kävellessään talon taakse. 

			Hetken päästä he kohtasivat talon takana mustuneiden kivilaattojen peittämällä alueella. Ruosteinen pallogrilli ja kaksi kosteuden turvottamaa vanhaa pinnatuolia kyhjöttivät siinä kuin hylättyinä. Kahden ikkunan välissä oli ruskea takaovi. Yläosa oli lasia. Bêrîtan oli ovella ensin. Hän kiskaisi ovesta, mutta se oli lukossa. Henry käveli ovelle, painoi kasvot kiinni oveen ja laittoi kämmenet ohimoille nähdäkseen sisälle.

			”Voi helvetti!” Henry huudahti ja alkoi etsiä jotain.

			”Mitä näit?” 

			 Henry poimi talon reunalta käteensä nyrkinkokoisen kiven. ”Näyttää siltä kuin mies olisi kuollut.” Henry löi kivellä lasi-ikkunan rikki.

			”Mitä sinä teet?”

			”Hätätilanne”, Henry vastasi ja työnsi kätensä rikkomastaan aukosta sisään. Hän hapuili lukkoa ja sai oven nopeasti auki.

			Bêrîtan seurasi epävarmana Henryä sisälle. He olivat murtautuneet taloon. Hän toivoi, ettei siitä aiheutuisi hänelle mitään ongelmia, mutta pelkäsi, että niin voisi käydä. Näki mielessään Jutan voitonriemuisen ilmeen, kun Anna-Liisa ilmoittaisi Bêrîtanin töiden loppuneen KRP:ssä.

			Sisällä haisi vanhalle tupakalle ja paistetulle kalalle. Lehikoinen retkotti liikkumatta ruskealla kangastuolilla. Hän ei ollut vaihtanut vaatteita edellisillan jälkeen. Pää kallistui selkänojan päälle kasvot kohden kattoa.

			Henry käveli miehen viereen ja ravisteli tätä olkapäästä. Lehikoisen silmät rävähtivät auki. Pää kääntyi Henryyn päin. Ilme oli hurja. Varoittamatta hän syöksyi Henryn päälle karjuen ja kaatoi Henryn alleen. Käsi oli jo valmiina lyöntiin, kun Bêrîtan tarttui takaapäin miehen käsiin. Hän väänsi niitä taakse yrittäen samalla saada häntä pois Henryn päältä. Henryn toinen käsi oli miehen jalan alla, toisella hän työnsi miestä rinnuksista. Mies rojahti kyljelleen lattialle. Hän urahti ja huohotti. Henry nousi ylös ja auttoi Bêrîtania vääntämään miehen käsiä selän taakse.

			”Joko rauhoituit? Tulimme hakemaan sinua kuulusteluun”, Henry sanoi hengästyneenä.

			Lehikoinen yritti kääntää päätään nähdäkseen poliisit. ”Jaa... Miten pääsitte sisään?”

			Henry ja Bêrîtan saapuivat Keuruun poliisiasemalle puoli tuntia myöhässä. Pieni asema oli huomaamaton ja hukkui maisemaan likaisenvihreiden ulkovuorauslevyjen vuoksi. Henry talutti edellään käsivarresta kiinni pitäen epäsiistiä ja haisevaa miestä. He väistivät kävelyreitille puolittain pursuavaa pensaikkoa. Ovi oli lukossa. Henry soitti ovikelloa. Tanakka poliisivartija avasi oven kädessään papereita.

			”Onko Salmi paikalla?” Henry kysyi.

			”Ei, hän tulee kahdeksalta. Voitte käyttää siihen saakka hänen toimistoaan”, mies vastasi ja ohjasi heidät sisään.

			Poliisivartija vei heidät Salmen tilavaan toimistoon. Siellä oli toimistopöydän lisäksi pyöreä neuvottelupöytä, jonka ääreen he istuivat. Seinähyllyillä oli viirejä ja vanhoja kunniakirjoja. Suuri Keski-Suomen kartta peitti miltei kokonaan oven viereisen seinän.

			”Tuossa on kuulustelupöytäkirja vai kirjoitatko sen koneella?” mies sanoi asetellessaan Henryn eteen lomakkeita ja kynän.

			Henry siirsi paperit Bêrîtanille. ”Kone jäi autoon. Mennään perinteisellä menetelmällä. Täytä sinä nämä.”

			 Bêrîtan tarttui kynään ja tiiraili papereita.

			”Pärjäättekö?” mies kysyi. 

			”Saako täältä kahvia?” Henry kysyi. 

			”Eiköhän tuolta löydy. Ottaako hänkin?” poliisivartija kysyi katsoen Bêrîtania.

			Bêrîtan nyökkäsi hymyillen.

			”Minäkin voisin ottaa”, kuulusteltava sanoi sormi ilmassa.

			Poliisivartija hymähti ja lähti hakemaan kahvia. 

			”Sanotko nimesi”, Henry sanoi hajamielisen oloisena. 

			”Jarmo Lehikoinen, mutta siis Jare vaan”, mies vastasi.

			”Tämä on virallinen kuulustelu. Sinua kuullaan todistajana, joten sinulla on velvollisuus puhua totta. Yritä puhua mahdollisimman selkeästi, ettei tarvitse pyytää toistamaan. Ymmärrätkö?”

			Mies nyökkäsi. Poliisivartija toi huoneeseen kolme mukillista mustaa kahvia, jätti ne pöydälle ja poistui sulkien oven takanaan. 

			”Okei. Aloitetaan sitten”, Henry sanoi ja veti yhden mukeista eteensä. ”Paikalla kuulustelijoina rikoskomisario Henry Sahlberg, rikoskonstaapeli Bêrîtan… Hewlêrî ja kuulusteltavana tutkinnassa ilmenneiden asioiden selvittämiseksi Jarmo Lehikoinen. Tunsitko sairaanhoitaja Saara Mäkisen?”

			Mies pyöritti päätään kuin intialaiset eikä Henry tajunnut, mitä se tarkoitti. ”Sano ääneen.”

			”Siis joo, miten sen ajattelee. Se oli minulla vuokralaisena, mutta muuten en tuntenut, sillä tavalla henkilökohtaisemmin”, mies selitteli ja väänteli käsiään pöydällä.

			”Sinäkö olet se Saara Mäkisen vuokraisäntä, jota emme koskaan tavoittaneet”, Henrylle valkeni.

			”Onko minua tavoiteltu?” mies kysyi ja tarttui kaksin käsiin edessään olevaan kahvimukiin. Hän yritti hörppiä kahvia, mutta kädet tärisivät niin paljon, ettei siitä tullut mitään. Hän laski nopeasti mukin ja katsoi Bêrîtania ja Henryä häpeillen.

			”Sanoit eilen illalla, että lohikäärmenainen on syytön. Mistä olet keksinyt sanan lohikäärmenainen?”

			Lehikoinen vilkuili kulmiensa alta kuulustelijoita. ”Se osasi piirtää lohikäärmeitä. Minulla oli kaksi Saaran lehtiötä. Ne lohikäärmeet oli sen piirtämiä. Siitä se tulee se lohikäärmenainen.” 

		

	
		
			15. luku

			Henryn puhelin oli soinut kesken kuulustelun. Koska soittaja oli Anna-Liisa, Henry oli kävellyt ulos toimistosta puhumaan. Kuulustelu oli keskeytetty puhelun ajaksi. Bêrîtanin alkoi tehdä huonoa. Mies haisi niin pahalle. Hän kävi avaamassa ikkunan ja lähti katsomaan, mihin Henry oli jäänyt. Henry tuli käytävällä vastaan.

			”Yritetään hoitaa nopeasti kuulustelu. Tuolla haisee pahemmalle kuin obduktiosalissa”, Bêrîtan sanoi.

			Henry vain nauroi. 

			”Olen vakavissani.”

			He palasivat Salmen toimiston pyöreän pöydän äärelle. Lehikoisen kahvimukin pinta oli vajentunut. Kahvia oli läikkynyt pöydälle. 

			Henry vilkaisi Bêrîtanin edessä olevaa kuulustelupöytäkirjaa. ”Jäimme piirustuslehtiöihin. Mistä sait ne?”

			”Sain ne… niin… sepä onkin vaikea selittää”, Lehikoinen takelteli.

			”Ei se ole vaikeaa. Sanot vain, mistä sait ne. Sen jälkeen sinun ei tarvitse enää miettiä koko asiaa”, Henry kannusti.

			”No, ehkä minä voin sanoakin”, Lehikoinen sanoi ilmeen muuttuessa vakavaksi. ”Sain ne sieltä asunnolta. Minulla on nähkääs asunnon avain. Kaksikin avainta oikeastaan. Ei se ollut sen kummempaa.”

			”Milloin kävit siellä?” Henry kysyi katse tiukasti kuulusteltavassa. 

			”Kävin siellä sitten kun se oli jo kuollut. Sehän oli minun asuntoni”, Lehikoinen vastasi viattoman näköisenä.

			”Milloin tarkalleen? Se oli tulipalon jälkeen pitkään poliisin tutkinnan kohteena ja eristetty”, Henry jatkoi tenttaamista.

			”Ei sitä silloin vielä tutkittu. Kun kuulin tuhopoltosta, menin katsomaan, ihan vain katsomaan. Minä varmaan ajattelin, jos hän olisikin elossa. Minä kyllä soitin ovikelloa ennen kuin menin sisään.”

			”Sinä siis kävit siellä ennen kuin poliisi oli eristänyt asunnon?” Henry kysyi vihaisena. 

			”Niin siinä taisi käydä”, Lehikoinen vastasi ja katsoi Henryä alta kulmien. 

			”Sinä siis otit lehtiöt silloin. Otitko mitään muuta?” 

			”Mitä minä olisin muuta ottanut?” 

			”Kerro sinä. Mitä muuta otit?”

			”Mitäkö otin? Enhän minä mitään ottanut.”

			”Otithan sinä ne lehtiötkin. Otit muutakin. Mitä?” Henry sanoi painokkaasti ja alkoi menettää hermojaan.

			Bêrîtan kosketti Henryn kättä ja pyysi tätä katseellaan rauhoittumaan. Hän käänsi katseen Lehikoiseen. ”Pihlajavedellä on tapahtunut tuhopolton lisäksi kaksi murhaa. Sinä voit auttaa meitä selvittämään murhat. Sinua ei epäillä eikä syytetä mistään rikoksesta. Kerro nyt vain kaikki mitä tiedät.”

			Mies laski katseen pöytään ja nielaisi. Hän veti henkeä ja sylki suustaan sanat puhelimen, otin puhelimen.

			”Hyvä, juuri niin, tämä auttaa. Missä puhelin on nyt? Onko se sinun kotonasi?” Bêrîtan jatkoi.

			”Se oli vanha, se ei mennyt päälle. En tehnyt sillä mitään. Laitoin sen laatikkoon lehtiöiden kanssa. Niitä lehtiöitä minä kyllä katselin. Niissä oli lohikäärmeitä ja selityksiä. Se nainen osasi piirtää”, Lehikoinen selitti ja hymy oli palannut parran peittämille punakoille kasvoille.

			”Ovatko ne edelleen siellä laatikossa?” Bêrîtan kysyi.

			”Ei. Minä en tehnyt niillä mitään. Annoin ne pois.”

			”Annoit ne pois? Kenelle annoit ne?” Henry puuttui taas puheeseen.

			”Sille toimittajalle. Juttelin sen kanssa. Se yritti selvittää jotain. Ajattelin, että se voisi tehdä niillä jotain, kun se halusi tietää siitä sairaanhoitajasta”, mies selosti ja tarttui taas kahvimukiin.

			Henry rykäisi ja kysyi: ”Milloin annoit puhelimen ja lehtiöt toimittajalle?” 

			”Siitä on kyllä aikaa…” mies vastasi ja näytti siltä kuin laskisi mielessään, ”viime vuonna se oli. Syksyllä sen täytyi olla, koska minä aloin juoda talvella. Olin pari vuotta juomatta kokonaan. Minulle tuli haimatulehdus, se oli niin helvetillistä, että ajattelin, että jos siitä selviän, minä en enää koske pulloon. Kaksi vuotta, se on kuule pitkä aika tällaiselle…”

			Henry keskeytti miehen nostamalla kämmenen hänen kasvojensa eteen. ”Miksi ajattelet, että sairaanhoitaja on syytön tuhopolttoon?”

			Mies veti ovelan hymyn kasvoilleen ja katseli vuoroin Henryä, vuoroin Bêrîtania. ”Se osasi piirtää niin pirun hyvin. Niin kauniita kuvia. Ja se oli mukava, oikein mukava. Vähän pidättyväinen, mutta siinä oli kyllä rehti nainen. Ei semmoinen nainen polta vanhuksia, jos minulta kysytään.”

			”Kuka voisi polttaa?” Bêrîtan kysyi.

			Mies huoahti ja katsoi pöytään, mutta ei avannut suutaan. 

			”Tiedätkö vielä jotain, mikä voisi auttaa?” Bêrîtan sanoi katsoen miestä vetoavasti.

			”Minulle taitaa tulla vaikeuksia, jos puhun”, Lehikoinen vastasi ja katsoi vakavana poliiseja.

			”Sinua ei epäillä rikoksesta, joten se mitä sanot, jää vain meidän tietoomme ja voi auttaa selvittämään näitä rikoksia. Jos tiedät jotain, olisi tärkeää, että kerrot sen”, Bêrîtan rohkaisi.

			Mies harkitsi hetken ja kumartui sitten lähemmäs poliiseja ja sanoi hiljaisella äänellä: ”Täällä Pihlajavedellä on oma mafiaporukka. Minullekin tuodaan kotiinkuljetuksena viinat ja jos jätän maksut väliin, sitä ei hyvällä katsota. Ne tekee mitä huvittaa ja viis veisaavat kenestäkään ja niillä on omat lait. Se on helppoa täällä syrjäkylällä, kun ei täällä ole poliiseja tarkkailemassa. Oli kuule vaikea pysytellä kuivin suin, kun koko ajan kysytään, että otatko pulloa. Kaksi vuotta sinnittelin, mutta sitten yksi kaunis päivä minä en enää mahtanut mitään…” 

			”Mafiaporukka? Kenestä nyt puhut?” Henry kysyi.

			Mies pälyili ympärilleen. ”No Harjusten suku.”

			Henry hämmästyi. ”Tarkoitatko Iisakki Harjusta?”

			”Trokari on Asko, sen veli, on niillä muutakin sukua, serkkuja ja sen sellaisia. Kuuleman mukaan käyvät asekauppaa ja kaikkea. Eihän tämä mene heidän tietoon?”

			”Ei mene, siitä voit olla varma”, Henry vakuutteli. ”Mitä juttuja Iisakki Harjusella on?”

			”Ne oli alkuun ihan tavallisia ja harmittomia, mutta sitten se niitten tyttö kuoli ja sen jälkeen ne muuttuivat”, Lehikoinen kertoi silmät pyöreinä.

			”Ai tyttö kuoli? Milloin se tapahtui?” Bêrîtan keskeytti.

			”Siitä on iät ja ajat, varmaan kolmekymmentä vuotta. Se sairastui ja kuoli aika nopeasti. Siitä se niitten touhu alkoi. Koko suku sekosi.”

			 

			Kuulustelun jälkeen poliisiaseman ulko-ovella heitä oli vastassa Salmi. Kasvot näyttivät kapeammilta ja hiukset harmaammilta kuin suojavarustuksessa. Salmi nyökkäsi huomenet ja vilkaisi nopeasti jokaista. Nyrpisti nenäänsä. ”Pitäisi puhua yhdestä asiasta. Onko teillä hetki aikaa?” 

			”Onhan meillä”, Henry vastasi. Hän pyysi Lehikoista odottelemaan jossain, mikäli halusi kyydin takaisin Pihlajavedelle.

			Lehikoinen jäi seisoskelemaan poliisiaseman pihaan, kun he kävelivät peräkanaa takaisin Salmen toimistoon. Salmi istui oman pöytänsä taakse, Bêrîtan ja Henry istuivat neuvottelupöydän ääreen.

			Salmi yskäisi ja loi katseen ikkunan takana heiluviin koivun oksiin. ”Täällä Keuruulla katosi viime syksynä yksi psykoterapeutti. Olemme välittäneet hänen tietonsa oikeushammaslääkärille, joka lupasi katsoa hampaat aamupäivän aikana. Hänen ei tiedetä olleen Pihlajavedellä. Asia on kuitenkin syytä varmistaa, koska muutakaan ajatusta toisesta ruumiista meillä ei tällä hetkellä ole.”

			”Psykoterapeutti?” Bêrîtan kysyi rypistäen otsaa.

			”Me tutkimme katoamista syksyllä. Mies oli kadonnut kuin tuhka tuuleen. Katoamisilmoituksen teki yksi hänen asiakkaansa, kun terapeutti oli jättänyt tulematta kahteen sovittuun istuntoon viime vuoden lokakuussa. Tutkimme pankkikorttitiedot. Niistä selvisi vain se, että ruokakaupassa käyminen oli lakannut syyskuun puolenvälin paikkeilla.”

			”Milloin hänet oli ilmoitettu kadonneeksi?” Bêrîtan kysyi ja nosti jalan toisen päälle.

			Salmi tuijotti Bêrîtanin ohi ja näytti hakevan ajankohtaa muistinsa sopukoista. ”Syyskuun lopulla, vasta pari viikkoa sen jälkeen, kun hän oli jo todennäköisesti kadonnut.”

			”Ajankohta täsmäisi”, Bêrîtan totesi.

			”Muistatko mikä oli viimeisin pankkikorttiosto ja mistä?” Henry kysyi ilmeettömänä. 

			Salmi tuhahti. ”Muistatko edes oman viimeisen pankkikorttiostosi?”

			”Olet tutkinut katoamista etkä muista, mikä on viimeinen todistettava tapahtuma miehen elämässä?” Henry sanoi tyynesti. 

			”En katsonut sitä itse. Minulla oli muuta tutkittavaa. Sen kadonneen toimittajan etsinnät olivat silloin käynnissä. Toimin tutkinnanjohtajana muissakin jutuissa kuin näissä katoamisissa, jos et sattunut tietämään. Minulla on toimisto Jyväskylässäkin. Voin hyvää hyvyyttäni kysyä pankkikorttiasiaa sitä tutkineelta konstaapelilta. Katsotaan, kuinka hyvin hän muistaa.”

			Salmi loi Henryyn vihaisen katseen ennen kuin aloitti puhelun. Lyhyen puhelun jälkeen Salmi sanoi happaman näköisenä: ”Haapamäen Ukko-Pekassa tehnyt viimeisen ostoksen syyskuun kolmastoista päivä, kaksi euroa. Tilitiedoista ei selviä, mitä on ostanut, mutta todennäköisesti kahvin.”

			”Haapamäki on täältä Pihlajaveden suuntaan. Hän saattoi olla matkalla Pihlajavedelle…” Henry sanoi ja muisti jotain, ”esimerkiksi sähköpyörällä. Me näimme sähköpyörän Rekolan hirsitalon takana. Mihin puhelin on paikantunut viimeisen kerran?”

			Salmi näytti hetken yllättyneeltä, mutta kätki nopeasti reaktionsa. 

			”Sanoin jo, meillä oli muuta meneillään. Emme ehtineet paneutua kaikkien kadonneiden jälkien tutkintaan. Sen jälkeen, mitä terapeutin äiti meille kertoi, katsoimme, ettei hänen etsintäänsä kannattanut käyttää resursseja.”

			”Mitä hänen äitinsä sitten kertoi?” Bêrîtan halusi tietää.

			”Pojalla oli ollut siitä saakka vaikeaa, kun hänen morsiamensa oli tehnyt itsemurhan. Äiti pelkäsi, että poika päätyy samaan päätökseen ja oli varma, että niin oli käynyt. Hän oli ollut äidin mukaan hyvin yksinäinen morsiamen kuolemasta saakka”, Salmi sanoi lisäten ärtyneenä: ”Minulla ei ollut tällä erää muuta asiaa. Oliko teillä vielä jotain?” 

			Salmi nousi ylös ja käveli avaamaan Henrylle ja Bêrîtanille oven. 

			Ulkona Bêrîtan totesi pihlajavetisen miehen hävinneen pihasta. Keuruulla ihmiset kai vain katosivat.

			”Hyvä vain, ettei tarvitse ottaa häntä enää kyytiin”, Henry sanoi auton ovella. 

			”Miksi niin?” Bêrîtan kysyi.

			”Huomaat kohta”, Henry sanoi ja he istuivat autoon.

			”Hyi hitto! Auto pitäisi pestä sisältä.”

